sagorsarker/bangla-wikipedia huggingface dataset:
ষাণ্ড কি আঁখ

ষাণ্ড কি আঁখ একটি ভারতীয় জীবনীভিত্তিক চলচ্চিত্র, যা পরিচালনা করেছেন তুষার হিরানন্দিনী, প্রযোজনা করেছেন প্রকাশ ঝা এবং এতে অভিনয় করেছেন ভূমি পেডনেকর, তাপসী পান্নু, প্রকাশ ঝা, বিনীত কুমার সিং সহ আরো অনেকে। ভারতীয় শার্পশুটার চন্দ্র তোমার এবং তার ভাবি প্রকাশি তোমারের জীবনী অবলম্বনে বানানো হবে চলচ্চিত্রটি। চলচ্চিত্রটি দিওয়ালি উপলক্ষে ২০১৯ সালের ২৫ অক্টোবর মুক্তি পায়।
২০১৯ সালে ১০ ফেব্রুয়ারি বাঘপাতে চলচ্চিত্রটির চিত্রায়ন শুরু হয়। চলচ্চিত্রটির কিছু অংশের চিত্রায়ন হবে হস্তিনাপুর ও মাওয়ানাতে।
ছপাক

ছপাক () মেঘনা গুলজার পরিচালিত ২০২০ সালের ভারতীয় নাট্যধর্মী চলচ্চিত্র। এটি প্রযোজনা করেছেন মেঘনা ও দীপিকা পাড়ুকোন। চলচ্চিত্রটিতে মুখ্য ভূমিকায় অভিনয় করেছেন দীপিকা পাড়ুকোন ও বিক্রান্ত ম্যাসি। চলচ্চিত্রটি এসিডদগ্ধ নারী লক্ষ্মী আগরওয়ালের জীবনী অবলম্বনে নির্মিত।
চলচ্চিত্রটির মুখ্য চিত্রগ্রহণ ২০১৯ সালের ফেব্রুয়ারিতে সম্পন্ন হয়।
আ জা ম তকীয়ুল্লাহ

আ জা ম তকীয়ুল্লাহ (মৃত্যু: ১৬ নভেম্বর ২০১৭) বাংলাদেশের ভাষা আন্দোলনের একজন পুরাতন ও অভিজ্ঞ কর্মী ছিলেন। ২০১৮ সালে তিনি বাংলাদেশ সরকার কর্তৃক ভাষা আন্দোলনে তার অবদানের স্বীকৃতি স্বরুপ একুশে পদকে ভুষিত হন। তিনি এ পুরস্কার মরণোত্তর পান। তিনি বাংলাদেশের ভাষা বিজ্ঞানী ড. মুহাম্মদ শহীদুল্লাহর চতুর্থ ছেলে।
তকিউল্লাহ প্রমিত বাংলা বর্ষপঞ্জি নামে বাংলা বর্ষপঞ্জি সংস্কার করেন। ১৯৪০ এর দশকে তিনি সমাজতান্ত্রিক আন্দোলনের সাথে জড়িত ছিলেন। তিনি ১৯৫১ সালে কমিউনিস্ট পার্টির ঢাকা কমিটির সাধারণ সম্পাদক ছিলেন।
২০১৭ সালের ১৬ নভেম্বর তকীয়ুল্লাহ ঢাকায় মৃত্যুবরণ করেন।
সাইফুল আজম কাশেম

সাইফুল আজম কাশেম একজন বাংলাদেশী বরেণ্য চলচ্চিত্র প্রযোজক ও পরিচালক।
কাশেম অনেকগুলো ব্যবসাসফল ও প্রশংসিত চলচ্চিত্রের পরিচালক যেমন ‘অন্তরালে’, ‘বৌরাণী’, ‘সানাই’, ‘ধনদৌলত’, ‘দুনিয়াদারি’, ‘হালচাল’, ‘ভরসা’, ‘সোহাগ’, ‘ঘরসংসার’, 'সাক্ষাৎ', ‘স্বামীর আদেশ’, ‘ত্যাজ্যপুত্র’।
২০১৯ সালের ১লা মার্চ তার মস্তিষ্কে রক্তক্ষরণ হয়। অবশেষে ১১ মার্চ ২০১৯ তারিখে সোমবার সকালে তিনি শেষনিশ্বাস ত্যাগ করেন।
অ্যান্ড পিকচার্স

অ্যান্ড পিকচার্স একটি ভারতীয় টিভি চ্যানেল। চ্যানেলটির মালিক জি এন্টারটেইনমেন্ট এন্টারপ্রাইজেস, যেটি আবার এসেল গ্রুপ এর মালিকানাধীন। এটা জি এন্টারটেইনমেন্ট এন্টারপ্রাইজেস এর অ্যান্ড ব্র‍্যান্ডের প্রথম টিভি চ্যানেল। বলিউডের সিনেমার পাশাপাশি চ্যানেলটি হিন্দি ডাবিংকৃত হলিউডের চলচ্চিত্রও প্রদর্শন করে।
উত্তরপ্রদেশ পুনর্গঠন আইন, ২০০০

উত্তরপ্রদেশ পুনর্গঠন আইন, ২০০০ ভারতীয় সংসদ দ্বারা তৈরি একটি আইন, যেটি উত্তরাখণ্ড রাজ্য গঠন করে। রাজ্যটি উত্তরাঞ্চল নামে উত্তর প্রদেশ রাজ্যকে ভেঙ্গে সৃষ্টির জন্য ২০০০ সালে এই আইন প্রণয়ন করা হয়। নির্বাচনী প্রতিশ্রুতি পূরণের জন্য প্রধানমন্ত্রী অ্যাটল বিহারী বাজপেয়ীর নেতৃত্বে এনডিএ সরকার আইনটি চালু করে। এরপর রাষ্ট্রপতি কে. আর. নারায়ণন ১ লা আগস্ট ২০০০ সালে বিলে স্বাক্ষর করেন এবং ৯ নভেম্বর ২০০০ সালে উত্তরাখণ্ড ভারত প্রজাতন্ত্রের ২৭ তম রাজ্য হিসাবে আত্মপ্রকাশ করে।
মুভিজ নাউ

মুভিজ নাউ একটি ভারতীয় বেসরকারি টিভি চ্যানেল, যা হলিউডের চলচ্চিত্র প্রচাএ করে থাকে। চ্যানেলটি ২০১০ সালের ১৯ ডিসেম্বর যাত্রা শুরু করে। চ্যানেলটির মালিক দ্য টাইমস গ্রুপ।
গাড়োয়ালি জাতি

গাড়োয়ালি জাতি (गढ़वळि मन्खि) একটি ইন্দো-আর্য জাতিগত-ভাষাবাদী গোষ্ঠী যা প্রাথমিকভাবে ভারতের উত্তরাঞ্চলীয় রাজ্য উত্তরাখণ্ডের গাড়োয়ালি হিমালয় অঞ্চলে বসবাস করে এবং ইন্দো-আর্য গাড়োয়ালি ভাষায় কথা বলে। কোন ব্যক্তি পূর্বপুরুষের সূত্রে বা গাড়োয়ালিতে বসবাসকারী এবং গাড়োয়ালি ঐতিহ্যের সঙ্গে সম্পর্কযুক্ত ব্যক্তি গাড়োয়ালি হিসাবে পরিচিত। বিশ্বব্যাপী প্রায় ৮.১ মিলিয়ন গাড়োয়ালি মানুষ আছেন।
গাড়োয়ালিরা উত্তরাখণ্ডের দেহরাদুন, হরিদ্বার, তেহরি গাড়োয়ালি, পাউরি গাড়োয়ালি, উত্তরকাশি, চামোলি এবং রুদ্রপ্রায়্যা জেলার বাসিন্দা এবং গাড়োয়ালি ভাষা বা তার কোন উপভাষায় কথা বলে।
গাড়োয়ালি অধিবাসীদের উল্লেখযোগ্য সম্প্রদায়গুলি ভারতের উত্তর প্রদেশ, হিমাচল প্রদেশ, হরিয়ানা, দিল্লি, পাঞ্জাব, মধ্যপ্রদেশ, রাজস্থান ও মহারাষ্ট্র রাজ্যে বিস্তৃত জনসংখ্যার সাথে বসবাস করে। বিভিন্ন অনুমান অনুযায়ী, দিল্লি এবং জাতীয় রাজধানী অঞ্চলে বসবাসরত গাড়োয়ালি অধিবাসীদের সংখ্যা কমপক্ষে ২.৫ মিলিয়ন। 
আধুনিক ব্যবহারে, "গাড়োয়ালি" শব্দটি গাড়োয়াল হিমালয় থেকে আসা ভাষাগত, সাংস্কৃতিক, এবং বংশগত বা জেনেটিক উত্সগুলির কথা উল্লেখ করার জন্য ব্যবহৃত হয়। এই শব্দটি 'গোধওয়াল' বা 'গাড়োয়াল' শব্দ থেকে এসেছে। গাড়োয়াল শব্দটির সঠিক উৎপত্তি অজানা, যদিও এই অঞ্চলে শাসক ময়ালকে দেওয়া 'গর-ওয়াল' (দুর্গগুলির মালিক) উপাধি থেকে উদ্ভূত বলে মনে করা হয়, যিনি বলেছিলেন যে রাজত্বের জন্য ৫২ টি অধ্যয়নের একত্রিত করা হয়েছে ১৪তম শতাব্দীতে। এই বিজয় লাভের পর এই অঞ্চলের বহু দুর্গের কারণে সম্ভবত ময়ালের অধীনে থাকা অঞ্চলকে 'গাড়োয়া' বলা হয়।
ময়ালের পূর্বে অঞ্চল ও তার জনগণের নাম অজানা, যদিও এটকিনসন-এর মতো কিছু ঐতিহাসিকরা প্রাচীন গাড়োয়াল ও কুমায়র অঞ্চলকে 'খাস-দেশ' (খাসদের ভূমি) হিসাবে উল্লেখ করেছেন এবং সিরকার উল্লেখ করেছেন 'স্ট্রি-রাজ' (নারীদের রাজ্য) হিসাবে। যাইহোক, এই দাবিগুলির সত্যতা যাচাই করার জন্য আমাদের কোন প্রমাণ নেই। গঙ্গাধর (হরিদ্বার ও কঙ্কালা), বদ্রিনাথ, গন্ধমর্দন ও কৈলাশের অন্তর্গত এলাকাটির বর্ণনা করার জন্য এই অঞ্চলের স্থানগুলির প্রাচীনতম উল্লেখ স্কন্দ পুরাণে 'কেদার খন্ড' এবং মহাভারতে 'হিমবাত' হিসাবে রয়েছে।
প্রায় ১০০০ বছর আগে পৌড়ি গাড়োয়াল নামে একটি জায়গায় ময়াল রাজপুত দ্বারা গাড়োয়াল রাজ্য প্রতিষ্ঠিত হয়েছিল। এর আগে গাড়োয়াল ৫২ টি গেরহা (বাসস্থান অধিদপ্তর) নামে পরিচিত ছিল। গাড়হ একজন প্রধানের দ্বারা শাসিত হত, ময়াল রাজবংশের শাসক আখিট ভর্দওয়জ পাউড়ি গাড়োয়াল নামে একটি গাড়হের শাসনকর্তা ছিলেন এবং তিনি সমস্ত ছোট রাজ্যের তার তলোয়ারের ক্ষমতা দিয়ে দখল করেছিলেন এবং গাড়োয়াল রাজত্ব প্রতিষ্ঠা করেছিলেন। ১৮০৩ সাল পর্যন্ত তিনি এবং তাঁর বংশধররা গাড়োয়ালের উপর অবিচ্ছিন্ন ভাবে শাসন করেন, যখন গোর্খারা কুমায়োন ও গাড়োয়াল আক্রমণ করে, সেই সময় গৌড়োয়ালের প্রধান সমভূমিতে চলেযেতে বাধ্য হন। বারো বছর ধরে গোর্খারা একটি লোহার দণ্ড দিয়ে দেশ শাসন করেছিল, যতক্ষণ না ব্রিটিশরা অঞ্চলটিকে তাদের শাসনাধীনের অন্তর্গত করে ১৮১৪ সালে অ্যাংলো-নেপালি যুদ্ধের মাধ্যমে।
গাড়োয়ালি ভাষা (গড়াওয়ালি भाখ/ভাসা) প্রাথমিকভাবে ভারতের উত্তরাঞ্চলীয় রাজ্য উত্তরাখণ্ডের উত্তর হিমালয়ের উত্তর-পশ্চিমাঞ্চলীয় গাড়োয়াল বিভাগের গাড়োয়ালি জনগণের দ্বারা কথিত ভাষা। গাড়োয়ালি ভাষা ইন্দো-আর্য ভাষাগুলির উত্তরাঞ্চলীয় অঞ্চলের কেন্দ্রীয় পাহাড়ির ভাষা হিসাবে শ্রেণীবদ্ধ। ভারতে ৩২৫ টি স্বীকৃত ভাষাগুলির মধ্যে গাড়োয়ালি উত্তরাখণ্ডের তেহরি গাড়োয়াল, পৌড়ি গাড়োয়াল, উত্তরকাশি, চামোলি, দেহরাদুন, হরিদ্বর এবং রুদ্রপ্রায়াগ জেলার ২২,৬৭,৩১৪ [3] জন লোকের দ্বারা কথিত ভাষা। [4]
চাংশা জাদুঘর

চাংশা জাদুঘর () হল একটি ইতিহাস জাদুঘর যা চীনের হুনানের, কাইফু জেলা, চাংশার বেইচেন বদ্বীপে অবস্থিত। এটি চাংশা কনসার্ট হল, চাংশা প্ল্যানিং এক্সিবিশন হল এবং চাংশা গ্রন্থাগার-এর নিকটবর্তী অবস্থিত। এটি এলাকাজুড়ে বিস্তৃত।
চাংশা জাদুঘর ২০১৫ সালে নির্মিত হয়।
এখানকার সংগ্রহশালার মধ্যে রয়েছে শাং এবং চৌ রাজবংশের ব্রোঞ্জ, চীনা সিরামিক এবং চাংশার সাংস্কৃতিক ধ্বংসাবশেষ সামগ্রী।
চাংশা যাদুঘর দর্শনার্থীদের জন্য বিনামূল্যে খোলা থাকে।
সোমবার চাংশা যাদুঘর বন্ধ থাকে এবং প্রতিদিন সকাল ৯টা থেকে বিকাল ৫টা পর্যন্ত খোলা থাকে।
নিকটবর্তী পর্যটক আকর্ষণস্থলগুলোর মধ্যে রয়েছে চাংশা কনসার্ট হল, চাংশা প্ল্যানিং এক্সিবিশন হল এবং চাংশা গ্রন্থাগার।
পশ্চিম কামেং জেলা

পশ্চিম কামেং জেলা উত্তর পূর্ব ভারতে অবস্থিত অরুণাচল প্রদেশ রাজ্যের ২৫ টি জেলার একটি জেলা৷ ১৮ই জ্যৈষ্ঠ ১৩৮৭ বঙ্গাব্দে(১লা জুন ১৯৮০ খ্রিষ্টাব্দে) পূর্বতন কামেং জেলাটি থেকে নতুন জেলাটি গঠিত হয়৷ পরবর্তীকালে এই জেলাটি থেকে তাওয়াং জেলা গঠন করা হয়৷ জেলাটির জেলাসদর বোমডিলা শহরে অবস্থিত এবং বোমডিলা মহকুমা, থ্রিজিনো মহকুমা ও রূপা মহকুমা নিয়ে গঠিত৷
ব্রহ্মপুত্র নদের একটি উপনদীর নাম কামেং যা এই জেলাটিতে অবস্থিত৷ পরবর্তীকালে কামেং জেলা পূর্ব ও পশ্চিমে বিভক্ত হয়ে যায়৷
জেলাটির ভুমি প্রকৃৃতি পর্বতাবৃৃত এবং অধিকাংশই পূর্ব হিমালয় পর্বতমালার ওপর অবস্থিত৷ কাংতে হলো এই জেলার সর্বোচ্চ পর্বতশৃৃঙ্গ৷
২১৮ বর্গকিলোমিটার বিস্তৃৃত ঈগলনেস্ট বন্যপ্রাণী অভয়ারণ্যটি এই জেলাতে অবস্থিত৷
পশ্চিম কামেং জেলাটির "উত্তরে অরুণাচল প্রদেশ রাজ্যের তাওয়াং জেলা, পূর্বে অরুণাচল প্রদেশ রাজ্যের পূর্ব কামেং জেলা, পশ্চিমে ভুটান রাষ্ট্র ও দক্ষিণে আসাম রাজ্যের ওদালগুরি জেলা ও শোণিতপুর জেলা" অবস্থিত৷
জেলাটির অরুণাচল প্রদেশের পশ্চিম প্রান্তে অবস্থিত ও জেলাটির আয়তন ৭৪২২ বর্গকিলোমিটার৷
মোট জনসংখ্যা ৭৪৫৯৯(২০০১ জনগণনা) ও ৮৩৯৪৭(২০১১ জনগণনা)৷ রাজ্যে জনসংখ্যাভিত্তিক ক্রমাঙ্ক ২৫ টি জেলার মধ্যে ৮ম৷ অরুণাচল প্রদেশ রাজ্যের ৬.০৭% লোক পশ্চিম কামেং জেলাতে বাস করেন৷ জেলার জনঘনত্ব ২০০১ সালে ১০ ছিলো এবং ২০১১ সালে তা বৃদ্ধি পেয়ে ১১ হয়েছে জেলার জনসংখ্যা বৃদ্ধির হার ২০০১-২০১১ সালের মধ্যে জনসংখ্যা বৃৃদ্ধির হার ১২.৫৩% , যা ১৯৯১-২০১১ সালের ৩২.২২% বৃদ্ধির হারের থেকে বেশি৷ জেলাটিতে লিঙ্গানুপাত ২০১১ অনুযায়ী ৮১৯(সমগ্র) এবং শিশু(০-৬ বৎ) লিঙ্গানুপাত ৯৭৩৷ 
এছাড়া জেলাটিতে সুলুং ভাষা, হ্রুসো ভাষা, সাজোলাং ভাষা, বুগুন ভাষা, শেরদুকপেন ভাষা, সরতাং ভাষা, লিশ ভাষা, ব্রোকপা ভাষা-ভাষী বৃৃহৎ জনজাতির বাস রয়েছে৷
জেলাটির সাক্ষরতা হার ৬০.৭৬%(২০০১) তথা ৬৭.০৭%(২০১১)৷ পুরুষ সাক্ষরতার হার ৭০.২৩%(২০০১) তথা ৭৩.৪৫%(২০১১)৷ নারী সাক্ষরতার হার ৪৭.৪৬%(২০০১) তথা ৫৯.০৫% (২০১১)৷ জেলাটিতে শিশুর অনুপাত সমগ্র জনসংখ্যার ১৩.৮৭%৷
ইউরোস্পোর্ট (ভারত)

ইউরোস্পোর্ট, পূর্বনাম ডিস্পোর্ট, হচ্ছে একটি ভারতীয় খেলাধুলা বিষয়ক টেলিভিশন চ্যানেল। চ্যানেলটি ডিস্পোর্টের নামে ২০১৭ সালের ৬ ফেব্রুয়ারিতে ডিসকভারি ইন্ডিয়া এবং লোক্স স্পোর্টেলের এক অংশীদারিত্বে চালু হয়। প্রতি বছরে চ্যানেলটি দর্শকদের জন্য প্রায় ৪০০ ঘণ্টার খেলা সরসারি সম্প্রচার করে। চ্যানেল ফুটবল, ক্রিকেট, রেসলিং, গলফ, সাইক্লিং, রাগবি প্রভৃতি খেলা সম্প্রচার করে থাকে। ২০২০ সালের জানুয়ারিতে লেক্স স্পোর্টেল ডিসকভারির সাথে অংশীদারিত্ব বাতিল করে ও ১স্পোর্টস চালু করে। ২০২০ সালের ১৭ মার্চ তথ্য ও সম্প্রচার মন্ত্রণালয় ডিসকভারিকে ইউরোস্পোর্ট নামে চ্যানেলটি পুনঃব্র্যান্ড করার অনুমতি দেয়।
গুপ্তধন

গুপ্তধন রবীন্দ্রনাথ ঠাকুর রচিত একটি ছোটগল্প। ছোটগল্পটি প্রথম বঙ্গভাষা পত্রিকার ১৩১১ বঙ্গাব্দের কার্তিক সংখ্যার ছাপা হয় পরে এটি গল্পগুচ্ছে সংকলিত হয়।
মৃত্যুঞ্জয়ের বাবা শ্যামাপদ একদা এক সন্ন্যাসীকে সেবা করার পর সন্ন্যাসী তুষ্ট হয়ে তাকে গুপ্তধনের নকশা দেয়। কিন্তু, সে নকশার রহস্য বোঝা বেশ কঠিন। সন্ন্যাসী আরো বলে যে, নকশার সংকেত তাদের বংশের একজন একদিন ভেদ করতে পারবে।
বছরের পর বছর চলে যায়। শ্যামাপদ চাকরি ছেড়ে দেয়। কিন্তু, সে রহস্য উদ্‌ঘাটন করতে পারে না। অবস্থা হীনতর হতে থাকে। একদিন শ্যামাপদ মারা যায়। তারপর, গুপ্তলিখনটির অধিকারী হয় তার বড়ছেলে মৃত্যুঞ্জয়
একদিন মৃত্যুঞ্জয় দেখে পূজার ঘর থেকে সন্ন্যাসী প্রদত্ত কাগজটি গায়েব হয়ে গিয়েছে। তখন সে পূজার ঘর থেকে বের হতেই এক সন্ন্যাসীর দেখা পায়, যে তাকে খোয়া যাওয়া জিনিসের জন্য দুঃখ করতে মানা করে। মৃত্যুঞ্জয় সেদিন সন্ন্যাসীর সেবা করল। সকালে উঠে সে দেখে যে, সন্ন্যাসী হাওয়া। অতঃপর সে তাকে অনুসরণ কর‍তে শুরু করল।
এক বছর পথে কেটে গেল। একসময় সে ধারাগোল গ্রামে উপস্থিত হল। সে গ্রামে একদিন রাতের বেলায় স্বপ্নে সন্ন্যাসী প্রদত্ত কাগজের রহস্য উদঘাটিত হয়। সে বুঝল, এই গ্রামেই গুপ্তধন আছে।
সে গ্রামের জঙ্গলের ভিতরে যেয়ে সন্ন্যাসীকে সেই কাগজটি দেখে মাপজোখ করতে দেখে। এতে সে ঈর্ষান্বিত হয়। একসময় সে সন্ন্যাসীকে আক্রমণ করে। সন্ন্যাসী বুঝে, মৃত্যুঞ্জয় জাগতিক মায়ায় আবদ্ধ। সন্ন্যাসী তাকে বলে সেই তার কাকা শংকর। সেই আরো বলে সে নিজের জন্য এই সম্পদ নিবে না কেন না সে জাগতিক মোহমায়া মুক্ত।
গল্পের শেষে মৃত্যুঞ্জয় জাগতিক মোহমায়া মুক্ত এক ব্যক্তিতে রূপান্তরিত হয়ে যায়। তার কাছে এক চিলতে রোদ, মুক্ত বাতাস ধনসম্পদ থেকে দামি হয়ে দাঁড়ায়।
টেরেন্স হাওয়ার্ড

টেরেন্স ড্যাশন হাওয়ার্ড (; জন্ম: ১১ মার্চ ১৯৬৯) হলেন একজন মার্কিন অভিনেতা ও গায়ক। তার অভিনয় জীবনের শুরুর দিকের উল্লেখযোগ্য কাজ হল "ডেড প্রেসিডেন্টস্‌" ও "মিস্টার হল্যান্ড্‌স ওপাস"। তিনি ২০০৪ থেকে ২০০৬ সালের মধ্যে মূলধারার টেলিভিশন ও চলচ্চিত্রে সফলতা অর্জন করেন। ২০০৫ সালের "হাসল অ্যান্ড ফ্লো" চলচ্চিত্রে অভিনয় করে তিনি শ্রেষ্ঠ অভিনেতার জন্য একাডেমি পুরস্কারের মনোনয়ন লাভ করেন। তার অভিনীত অন্যান্য উল্লেখযোগ্য চলচ্চিত্রসমূহ হল "লাকাওয়ানা ব্লুজ" (২০০১), "রে" ও "ক্র্যাশ" (২০০৪), "ফোর ব্রাদার্স" ও "গেট রিচ অর ডাই ট্রায়িন" (২০০৫), "আইডলওয়াইল্ড" (২০০৬), "অগাস্ট রাশ" ও "দ্য ব্রেভ ওয়ান" (২০০৭), "উইনি ম্যান্ডেলা" (২০১১), এবং "প্রিজনার্স" (২০১৩)। হাওয়ার্ড আয়রন ম্যান চলচ্চিত্রে ও এর ভিডিও গেম সংস্করণে জেমস রোডস চরিত্রে কাজ করেন, পরবর্তী কালে ডন চিডল তার স্থলাভিষিক্ত হন। তিনি টিভি ধারাবাহিক "এম্পায়ার"-এ লুসিয়াস লিওন চরিত্রে কাজ করছেন। তার প্রথম অ্যালবাম "শাইন থ্রো ইট" ২০০৮ সালের সেপ্টেম্বর প্রকাশিত হয়।
হাওয়ার্ড এবিসির মিনি ধারাবাহিক "দ্য জ্যাকসন: অ্যান আমেরিকান ড্রিম"-এ জ্যাকি জ্যাকসন চরিত্রে কাজের মধ্য দিয়ে বিনোদন জগতে প্রবেশ করেন। তিন বছর পর তিনি "মিস্টার হল্যান্ড্‌স ওপাস" (১৯৯৫) দিয়ে চলচ্চিত্রাঙ্গনে আবির্ভূত হন এবং একই বছর "ডেড প্রেসিডেন্টস্‌" ছবিতে অভিনয় করে সফলতা লাভ করেন। ১৯৯০-এর দশকের শেষভাগে তিনি বিভিন্ন টিভি অনুষ্ঠান ও চলচ্চিত্রে কাজ করতে থাকেন। এই সময়ে তিনি জেমস এল অ্যাভারি ও মিগেল এ. নুনেজ জুনিয়রের সাথে "স্পার্কস" (১৯৯৬-১৯৯৮) টিভি ধারাবাহিকে গ্রেগ স্পার্কস চরিত্রে এবং "দ্য বেস্ট ম্যান" (১৯৯৯) চলচ্চিত্রে অভিনয় করেন।
তিনি ২০০১ সালে "লাকাওয়ানা ব্লুজ" এবং ২০০২ সালে অশান্তির "ফুলিশ" সঙ্গীত ভিডিওতে ও ম্যারি জে. ব্লিজের "বি উইদাউট ইউ" সঙ্গীত ভিডিওতে কাজ করেন। ২০০৪ সালে তিনি জীবনীমূলক "রে" ও নাট্যধর্মী "ক্র্যাশ" (২০০৪) চলচ্চিত্রে অভিনয় করেন। পরের বছর তাকে "ফোর ব্রাদার্স" ও "গেট রিচ অর ডাই ট্রায়িন" (২০০৫) ছবিতে দেখা যায়। একই বছর "হাসল অ্যান্ড ফ্লো" চলচ্চিত্রে তিনি একজন উদীয়মান র‍্যাপার চরিত্রে অভিনয় করেন এবং ছবিটির সকল গানে নিজেই কণ্ঠ দেন, তন্মধ্যে রয়েছে "ইট্‌স হার্ড আউট হিয়ার ফর আ পিম্প", যা শ্রেষ্ঠ মৌলিক গানের জন্য একাডেমি পুরস্কার অর্জন করে। হাওয়ার্ড নিজেও এই ছবিতে অভিনয় করে শ্রেষ্ঠ অভিনেতার জন্য একাডেমি পুরস্কারের মনোনয়ন লাভ করেন।
সনি বিবিসি আর্থ

সনি বিবিসি আর্থ একটি ভারতীয় টিভি চ্যানেল, যার মালিক বিবিসি ও সনি পিকচার্স নেটওয়ার্ক। চ্যানেলটি ইংরেজি, হিন্দি, তামিল ও তেলুগু ভাষায় অনুষ্ঠান প্রচার করে। চ্যানেলটি ২০১৭ সালের ৬ মার্চ যাত্রা শুরু করে। কারিনা কাপুর চ্যানেলটির ব্র‍্যান্ড অ্যাম্বাসেডর হিসেবে নিযুক্ত হয়েছিলেন।
মাস্তি

মাস্তি একটি ভারতীয় টিভি চ্যানেল,
যার মালিক শ্রী অধিকারী ব্রাদার্স টেলিভিশন নেটওয়ার্ক। যাত্রা শুরু করার এক মাসের মাঝে এটি মিউজিক ক্যাটাগরির সেরা ৫ চ্যানেলের মাঝে স্থান করে নেয়।
১. লাভ কাল আজ অউর কাল
২. এভারগ্রিন হিটস
৩. হিট হ্যায় তো বাজেগা
৪. জাস্ট মোহাব্বত
৫. মাস্তি ডাবলস
৬. স্টার ওয়ারস
৭. দ্য গোল্ডেন এরা উইদ আন্নু কাপুর
ডব্লিউবি চ্যানেল

ডব্লিউ বি চ্যানেল একটি ভারতীয় টিভি চ্যানেল যা যাত্রা শুরু করে ২০০৯ সালের ১৫ মার্চে। চ্যানেলটি 'ওয়ার্নার মিডিয়া' কর্তৃক উপমহাদেশীয় দর্শকদের জন্য চালু হয়। চ্যানেলটি ওয়ার্নার ব্রস. এর ব্যানারে নির্মিত চলচ্চিত্রগুলো সম্প্রচার করে থাকে।
চ্যানেলটি ২০২০ সালের ১৫ ডিসেম্বরে বন্ধ হ​য়ে যায় "এরিয়া ৫১" চলচ্চিত্রর মধ্যপথে বাধা দিয়ে। এইচবিও ভারতের সাথে চ্যানেলটি বন্ধ করে দেওয়া হ​য়।
ইমরান নযর হোসেন

ইমরান নযর হোসেন () একজন ইসলামি আলিম, স্কলার, লেখক এবং দার্শনিক, যিনি ইসলামি পরকালবিদ্যা, বিশ্ব রাজনীতি, অর্থনীতি এবং আধুনিক সামাজিক-অর্থনৈতিক/রাজনৈতিক বিষয়গুলিতে বিশেষজ্ঞ। তিনি "পবিত্র কুরআনে জেরুজালেম" ও অন্যান্য গ্রন্থের লেখক।
হোসেন করাচিতে আলিমিয়া ইনস্টিটিউট অব ইসলামিক স্টাডিজের প্রিন্সিপাল ও নিউইয়র্কের লং আইল্যান্ডের দার আল কুরআন মসজিদের ইমাম হিসেবে দায়িত্ব পালন করেছেন।
তিনি দশ বছর যাবত ম্যানহাটনের জাতিসংঘ সদর দফতরে প্রতি মাসে একবার সাপ্তাহিক জুমার নামাজে ইমামতি করেন এবং খুৎবা দেন।
বিমল তরফদার

বিমল চন্দ্র তরফদার (জন্ম: ৬ জুলাই ১৯৭৪) বাংলাদেশের একজন সাবেক অ্যাথলেটিকস স্প্রিন্টার। তিনি কলম্বোতে অনুষ্ঠিত ১৯৯১ দক্ষিণ এশীয় গেমসে ১০০মিটার স্প্রিন্টে স্বর্ণ পদক জিতেছিলেন।
তরফদার ১৯৯৪ কমনওয়েলথ গেমসে অংশগ্রহণ করেছিলেন। 
তরফদার ১৯৯৬ গ্রীষ্মকালীন অলিম্পিকে পুরুষদের ১০০ মিটার স্প্রিন্টে প্রতিদ্বন্দ্বিতা করেছিলেন। তিনি ১০.৯৮ এ নথিভূক্ত হন, যা দ্বিতীয় পর্বে উর্ত্তিণ হওয়ার জন্য যোগ্যতা অর্জনের জন্য যথেষ্ট ছিল না। তার সবচেয়ে সেরা ছিল ১০.৫৭, যা ১৯৯৬ সালে তৈরি করেন।
লোরালাই জেলা

লোরালাই জেলা () পাকিস্তানের বেলুচিস্তান প্রদেশের উত্তর-পূর্ব অঞ্চলে অবস্থিত একটি জেলা। লোরালাই শহর হচ্ছে জেলাটির প্রধান সদর দপ্তর।
১৯৯৮ সালের আদমশুমারীর হিসাব অনুযায়ী, জেলাটির জনসংখ্যা ছিল প্রায় ২,৯৭,৬০০ জন, যার মধ্যে থেকে প্রায় ১২% ছিল শহুরে বসবাসকারী। জেলাটির অধিবাসীদের প্রধান ভাষা হচ্ছে পশতু, যেখানে জনসংখ্যার প্রায় ৯২% মানুষ ভাষাটি ব্যবহার করে, এছাড়াও বেলুচি (৩.৪%) এবং পাঞ্জাবি (১.২%) রয়েছে। 
পাকিস্তান জেলা শিক্ষা পদক্রম অনুযায়ী, লোরালাই জেলার শিক্ষা সূচকে ১৪১ টি প্রতিষ্ঠানের মধ্যে জেলাটি ৯৭ নম্বরের অবস্থান করছে। তবে এই সূচকটি জেলার শিক্ষা, লিঙ্গ সমতা এবং বিভিন্ন অভ্যন্তরিন ধারণাকে বিবেচনা করে থাকে।
বি৪ইউ মুভিজ

বি৪ইউ মুভিজ একটি ভারতীয় টিভি চ্যানেল যা হিন্দি ভাষার চলচ্চিত্র প্রচার করে। চ্যানেলটির কার্যক্রম মুম্বই থেকে পরিচালিত হয়। চ্যানেলটি প্রায় ১০০ দেশে অনুষ্ঠানমালা সম্প্রচার করে। চ্যানেলটির মালিক বি৪ইউ নেটওয়ার্ক, যেটির মালক লক্ষ্মী মিত্তাল, কিশোর লুলা ও গোকুল বিনানি। চ্যানেলটি হিন্দি সিনেমার পাশাপাশি বিভিন্ন তারকার সাক্ষাৎকার, সিনেমার খবর প্রভৃতি প্রচার করে। ইরোস এন্টারটেইনমেন্ট এর সাথে সম্পাদিত এক চুক্তি অনুসারে চ্যানেলটি এই কোম্পানির ব্যানারের নির্মিত চলচ্চিত্র তাদের চ্যানেলে প্রচার করতে পারে(ভারতের বাইরে)। চ্যানেলটির চারটা ভার্শন আছে যেগুলো যুক্তরাজ্য, উত্তর আমেরিকা, মধ্যপ্রাচ্য ও দক্ষিণ এশিয়ায় উপলভ্য।
দ্য গুড লায়ার

দ্য গুড লায়ার ২০১৯ সালে মুক্তিপ্রাপ্ত একটি ইংরেজি চলচ্চিত্র যা পরিচালনা করেছেন বিল কন্ডন। চলচ্চিত্রটি জেফ্রি হ্যাচার রচনা করেছেন, যেটি নিকোলাস সয়ারলের একই নামের উপন্যাস অবলম্বনে বানানো।
২০১৮ সালের মার্চে বিল কন্ডন জানান, তিনি "দ্য গুড লায়ার" নামের একটি চলচ্চিত্র বানাবেন এবং এতে অভিনয় করবেন হেলেন মিরেন ও ইয়ান ম্যাকেলেন। ঐ বছরের এপ্রিলে অভিনয়শিল্পীদের তালিকায় রাসেল টভয় ও জিম কার্টার যুক্ত হন। ২০১৮ সালের ২৩শে এপ্রিল লন্ডনে চলচ্চিত্রটির চিত্রগ্রহণ শুরু হয়। চলচ্চিত্রটির চিত্রগ্রহণ এরপর বার্লিনে সম্পন্ন হয়।
চলচ্চিত্রটি ২০১৯ সালের ১৫ই নভেম্বর মুক্তি পেয়েছিল।
শেরানী জেলা

শিরানি অথবা শেরানী পাকিস্তানের বেলুচিস্তান প্রদেশের একটি জেলা। T২০১৭ সালের আদমশুমারীর হিসাব অনুযায়ী, জেলাটির জনসংখ্যা ছিল প্রায় ১৫৩,১১৬ জন। শেরানী উপজেলাটি সম্পূর্ণরূপে গ্রামীণ এলাকায় অবস্থিত, এখানে চারটি গ্রাম রয়েছে, যথা: আহমেদি দিরগা (আহমেদী দেরগা), শিংহর, সুস্পার কিলি ও মানিখওয়া (মানি খওয়া)। উপজেলাটি সুলাইমান পর্বতমালার অভ্যন্তরে অবস্থিত এবং এটি সর্বোচ্চ পর্বত তখত-ই-সুলাইমান।
ভৌগোলিক অবস্থান অনুযায়ী জেলাটির দক্ষিণে ওয়াজিরিস্তান, পূর্বে ডেরা ইসমাইল খান জেলা, দক্ষিণপূর্ব মুসাখেল জেলা, দক্ষিণ ও পশ্চিমে ঝব জেলা এবং উত্তর-পশ্চিমে আফগানিস্তানের পাক্তিকা প্রদেশের সীমানা ঘিরে রেখেছে।
শেরানির জেলার ১৯৯৮ সালের আদমশুমারী তথ্য অনুযায়ী, ঝব জেলাটির একটি উপবিভাগ হিসেবে জনসংখ্যা ছিল প্রায় ৮১,৭০০ জন এর মত। প্রধান ভাষা পশতু হিসেবে প্রায় ৯৯.৭% মানুষ ভাষাটি ব্যবহার করে থাকে।
ঝব জেলা

ঝব () ږوب পশতু) পাকিস্তানের বেলুচিস্তান প্রদেশের উত্তর পশ্চিমে অবস্থিত একটি জেলা। ঝব জেলা প্রাদেশিকভাবে শাসিত একটি উপজাতীয় এলাকা। ২০১৭ সালের আদমশুমারীর হিসাব অনুযায়ী ঝব জেলার জনসংখ্যা ছিল প্রায় ৩১০,৫৪৪ জন এর মত। ঝব জেলা সেচের জন্য ঝব নদী ব্যবহৃত হয়।
১৯৯৮ সালের আদমশুমারি অনুসারে, কাকার খুরসান ও ঝব (৩য় উপজেলা পৃথক শেরানী জেলা হিসাবে প্রতিষ্ঠিত হয়েছিল) এর দুই উপজেলায় জনসংখ্যা ছিল প্রায় ১,৯৩,০০০ জন এর মত। জনসংখ্যার প্রায় (৯৬%) মানুষ পশতু ভাষাকে প্রথম ভাষা বা মাতৃভাষা হিসেবে ব্যবহার করে থাকে, এছাড়া সরাইকি (১.৮%) এবং পাঞ্জাবি (১.৭৭%) ভাষাভাষী রয়েছে।
লিটল (চলচ্চিত্র)

লিটল একটি আসন্ন হাস্যরসাত্মক ইংরেজি চলচ্চিত্র, যার পরিচালক টিনা গোল্ডেন। চলচ্চিত্রটিতে অভিনয় করেছেন রেগিনা হল, মার্শাই মার্টিন, ইসা রে সহ আরো অনেকে।
ইসা রে মে মাসে চলচ্চিত্রটির সাথে যুক্ত হন। অপরদিকে, রেগিনা হল তার পরের মাসে চলচ্চিত্রটির সাথে যুক্ত হন। চলচ্চিত্রটির মুখ্য চিত্রগ্রহণ সেই বছরের আগস্টে আটলান্টায় সম্পন্ন হয়।
চলচ্চিত্রটির ২০১৯ সালের ১২ এপ্রিল মুক্তি পাওয়ার কথা আছে।
দুকি জেলা

দুকি (), পাকিস্তানের বেলুচিস্তান প্রদেশের একটি জেলা। এটি ১০৯২ মিটার (৩৫৮৫ ফুট) উচ্চতায় অবস্থিত। এখানে বেশ কয়েকটি ইউনিয়ন পরিষদ রয়েছে, এর মধ্যে উল্লেখযোগ্য হচ্ছে: ভিয়ালা দুকি, জঙ্গাল রবাত, সদর, সিভিল স্টেশন, নেসারাবাদ, থাল, লুনি এবং নান সাহেব জিয়ারত। জেলাটির প্রধান রাজস্ব মূলত কৃষি ও প্রাকৃতিক সম্পদ থেকে আসে। এখানে ৩টি প্রধান উপজাতি: তারীন, লুনি এবং নাসর রয়েছে।
মেন ইন ব্ল্যাক: ইন্টারন্যাশনাল

মেন ইন ব্ল্যাক: ইন্টারন্যাশনাল একটি সায়েন্স ফিকশন চলচ্চিত্র, যেটি পরিচালনা করেছেন এফ. গ্যারি গ্রে। চলচ্চিত্রটি "মেন ইন ব্ল্যাক" সিরিজের চতুর্থ কিস্তি।
২০১৮ সালের ফেব্রুয়ারিতে এফ. গ্যারি গ্রে চলচ্চিত্রটি পরিচালনার কাজে যুক্ত হন এবং ক্রিস হেমসওর্থ চলচ্চিত্রটিতে অভিনয়ের জন্য চুক্তিবদ্ধ হন। পরবর্তী মাসে চলচ্চিত্রটির সাথে যুক্ত হন অভিনেত্রী টেসা থম্পসন। মে মাসে যুক্ত হন লিয়াম নিসন ও জুনে যুক্ত হন কুমাইল নাঞ্জিয়ানি, লেস টুইন্স ও রেফ স্পাল।
চলচ্চিত্রটির মুখ্য চিত্রগ্রহণ সে বছরের জুলাই মাসের ৯ তারিখে লন্ডনে আরম্ভ হয় এবং চলচ্চিত্রটির চিত্রগ্রহণ মরক্কো, ইতালি, নিউইয়র্কে চলতে থাকে।
চলচ্চিত্রটির ভিজ্যুয়াল ইফেক্টের কাজ আলেজান্দ্রো ওনগারোর তত্ত্বাবধায়নে সম্পন্ন হবে।
চলচ্চিত্রটি ২০১৯ সালের জুন মাসের ২৪ তারিখে মুক্তি পাবে।
মুসাখেল জেলা (পাকিস্তান)

মুসাখেল () পাকিস্তানের বেলুচিস্তান প্রদেশের উত্তর-পূর্ব অঞ্চলে অবস্থিত একটি জেলা। ১৯৯২ সালে এটি একটি পৃথক জেলা মর্যাদা লাভ করে, এর পূর্বে এটি লরালাই জেলার একটি তহসিল ছিল।
ভৌগোলিক অবস্থান অনুযায়ী জেলাটি বেলুচিস্তানের উত্তর-পূর্বাঞ্চলীয় সীমান্তে অবস্থিত এবং পাঞ্জাবের খাইবার পাখতুনখোয়া ও দেরা গাজী খান সীমানা ঘিরে রেখেছে। জেলাটি ৫৭২৮ বর্গ কিমি এলাকা জুড়ে গঠিত হয়েছে। মুসা খেলা হচ্ছে জেলাটির প্র্রধান সদর দপ্তর বা রাজধানী।
মুসাখেল জেলা ৪টি তহসিল নিয়ে গঠিত হয়েছে:
রোমেডি নাউ

রোমেডি নাউ একটি ভারতীয় টিভি চ্যানেল, যা হলিউডের হাস্যরসাত্মক রোমান্টিক চলচ্চিত্র প্রচার করে থাকে। চ্যানেলটি ২০১৩ সালের ২২ শে সেপ্টেম্বর যাত্রা শুরু করে। চ্যানেলটি 'দ্য টাইমস গ্রুপ' এর মালিকানাধীন।
বান্নু জেলা

বন্নু জেলা (, ) পাকিস্তানের খাইবার পাখতুনখোয়া প্রদেশের বন্নু বিভাগের একটি জেলা। ব্রিটিশ রাজত্বকালে ১৮৬১ সালে এটি একটি জেলা হিসাবে নথিভূক্ত করা হয়েছিল। পাকিস্তানের খাইবার পাখতুনখোয়া প্রদেশের ২৬টি জেলার মধ্যে অন্যতম একটি জেলা হিসেবে গঠন করা হয়। ভৌগোলিক অবস্থান অনুযায়ী জেলাটির উত্তর-পশ্চিমে উত্তর ওয়াজিরিস্তান, উত্তর-পূর্বাঞ্চলে কারাক, দক্ষিণপূর্ব লাক্কি মারওয়াত এবং দক্ষিণ-পশ্চিম দিকে দক্ষিণ ওয়াজিরিস্তানের সীমানা ঘিরে রেখেছে। বন্নু হচ্ছে জেলাটির প্রধান সদর দপ্তর বা রাজধানী শহর।
বন্নু জেলা ৪টি তহসিল এবং ৪৯টি ইউনিয়ন পরিষদে বিভক্ত।
উইলিয়াম লেভি

উইলিয়াম লেভি (ইংরেজি: William Levy; জন্মগত নাম: উইলিয়াম গেটিরেজ লেভি; জন্ম: ২৯ অগস্ট, ১৯৮০) হলেন একজন কিউবান-মার্কিন অভিনেতা ও প্রাক্তন মডেল।
লেভির জন্ম কিউবার কোজিমারে। তার দাদামশাই ছিলেন ইহুদি (তার পদবির উৎস)। তবে তিনি বড়ো হয়েছিলেন এক অ-ধর্মীয় পারিবারিক পরিমণ্ডলে। লেভির একক মা বারবারা তাকে মানুষ করেছিলেন। ১৪ বছর বয়সে লেভি তার অন্যান্য সদস্যদের সঙ্গে ফ্লোরিডার মিয়ামিতে চলে আসেন। তার সঙ্গে তার ভাই জনাথান গেটিরেজ লেভি ও বোন বারবারা গেটিরেজ লেভিও এসেছিলেন। তিনি পড়াশোনা করেছিলেন মিয়ামি হ্রদের নিকটবর্তী বারবারা গোলম্যান সিনিয়র হাই স্কুলে। হাইস্কুলের পড়াশোনা শেষ করে তিনি একটি বেসবল স্কলারশিপ পেয়ে দুই বছর সেন্ট টমাস বিশ্ববিদ্যালয়ে বিজনেস অ্যাডমিনিস্ট্রেশন নিয়ে পড়াশোনা করেন। পরে অভিনয় শিক্ষার জন্য লস এঞ্জেলসে আসেন। মিয়ামি ও মেক্সিকো সিটিতেও তিনি অভিনয় শিক্ষা করেছিলেন।
দ্য রিদম সেকশন

দ্য রিদম সেকশন আসন্ন ব্রিটিশ-আমেরিকান চলচ্চিত্র, যেটি পরিচালনা করেছেন রিড মোরানো। চলচ্চিত্রটি মার্ক বার্নেলের একই নামবিশিষ্ট উপন্যাস অবলম্বনে বানানো। চলচ্চিত্রটিতে অভিনয় করেছেন ব্লেক লিভলি ও জুড ল।
২০১৭ সালের ১৬ আগস্ট প্যারামাউন্ট পিকচার্স চলচ্চিত্র নির্মাণের জন্য "দ্য রিদম সেকশন" বইটির সত্ত্ব কিনে নেয়। চলচ্চিত্রটি প্রযোজনা করে ইওন প্রোডাকশন্স, যারা জেমস বন্ড ফ্র‍্যাঞ্চাইজির জন্য সারাবিশ্বে সুপরিচিত।
চলচ্চিত্রটির মুখ্য চিত্রগ্রহণ ২০১৭ সালের ডিসেম্বরে আয়ারল্যান্ডের ডাবলিনে শুরু হয়। চিত্রগ্রহণ চলাকালীন ব্লেক লিভলি আঘাতপ্রাপ্ত হলে চিত্রগ্রহণ সাময়িকভাবে বন্ধ থাকে। চলচ্চিত্রের কাল ২০১৮ সালের জুন মাসে আবার শুরু হয়।
জুলাই মাসে স্পেনের আলমেরিয়াতে চলচ্চিত্রটির চিত্রগ্রহণ করা হয়।
চলচ্চিত্রটি ২০১৯ সালের ২২ নভেম্বর মুক্তি পাবে।
জুম (ভারতীয় টিভি চ্যানেল)

জুম একটি ভারতীয় বিনোদনভিত্তিক টেলিভিশন চ্যানেল, যার প্রধান কার্যালয় মুম্বইয়ে অবস্থিত। চ্যানেলটি ২০০৪ সালে যাত্রা শুরু করে। প্রথমদিকে সিরিয়াল, গান, বলিউড ভিত্তিক অনুষ্ঠান প্রচার করলেও পরে তা বাদ দিয়ে বলিউডের চলচ্চিত্রের গান ও বলিউড সংবাদ প্রচার করা শুরু করে। এই চ্যানেলটি মোবাইল ইন্টারনেটেও উপলভ্য। এই চ্যানেলটি পৃথিবীর প্রায় ৬০টি দেশে অনুষ্ঠানমালা প্রচার করে থাকে।
৯এক্স জলওয়া

৯এক্স জলওয়া একটি ভারতীয় টিভি চ্যানেল, যা ৯এক্স মিডিয়ার মালিকানাধীন। চ্যানেলটি পুরোনো দিনের গান সম্প্রচার করে। চ্যানেলটি ২০১২ সালে যাত্রা শুরু করে।
ওয়াও সিনেমা

ওয়াও সিনেমা একটি ভারতীয় চলচ্চিত্রভিত্তিক টিভি চ্যানেল। চ্যানেলটির মালিক সফটলাইন ক্রিয়েশনস। চ্যানেলটি সারাদিন হিন্দি ভাষার চলচ্চিত্র প্রচার করে। চ্যানেলটি ২০১৫ সালের জুন মাসের ১ তারিখে যাত্রা শুরু করে।
খালেদ আহমেদ

খালেদ আহমেদ (জন্ম: ২০ সেপ্টেম্বর, ১৯৯২) সিলেটের ফেঞ্চুগঞ্জ-এ জন্মগ্রহণকারী প্রথিতযশা বাংলাদেশী আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য তিনি। ঘরোয়া প্রথম-শ্রেণীর বাংলাদেশী ক্রিকেটে সিলেট বিভাগের প্রতিনিধিত্ব করছেন। দলে তিনি মূলতঃ ডানহাতি মিডিয়াম বোলার হিসেবে খেলছেন। এছাড়াও, নিচেরসারিতে ডানহাতে ব্যাটিং করে থাকেন।
২০১৫-১৬ মৌসুমে প্রথমবারের মতো সিলেট বিভাগের পক্ষে প্রথম-শ্রেণীর ক্রিকেটে খেলতে নামেন। ১০ অক্টোবর, ২০১৫ তারিখে জাতীয় ক্রিকেট লিগে অভিষেক পর্ব সম্পন্ন হয় তার। ২০১৬-১৭ মৌসুমের ৫ মে, ২০১৭ তারিখে ঢাকা প্রিমিয়ার ডিভিশন ক্রিকেট লিগে প্রাইম দলেশ্বর স্পোর্টিং ক্লাবের পক্ষে লিস্ট এ ক্রিকেটে প্রথম খেলেন। একই সালের ৫ নভেম্বর তারিখে ২০১৭-১৮ মৌসুমের বাংলাদেশ প্রিমিয়ার লিগের টুয়েন্টি২০ খেলায় অভিষেক হয়।
অক্টোবর, ২০১৮ সালে জাতীয় ক্রিকেট লিগের খেলায় ঢাকা মেট্রোপলিসের বিপক্ষে প্রথমবারের মতো খেলায় দশ উইকেটের সন্ধান পান। ২০১৮-১৯ মৌসুমের বাংলাদেশ প্রিমিয়ার লিগে খসড়া খেলোয়াড়ের তালিকায় অন্তর্ভুক্ত হন। ঐ মাসের শেষদিকে চিটাগং ভাইকিংসের সদস্য হন।
আগস্ট, ২০১৮ সালের এশিয়া কাপকে সামনে রেখে ৩১-সদস্যের প্রাথমিক তালিকায় বারোজন নতুন খেলোয়াড়ের অন্তর্ভূক্তিতে অন্যতম ছিলেন তিনি। 
চলমান সমগ্র খেলোয়াড়ী জীবনে ২টি টেস্টে অংশগ্রহণ করেছেন। ১১ নভেম্বর, ২০১৮ তারিখে জিম্বাবুয়ের বিপক্ষে টেস্ট ক্রিকেটে অভিষেক ঘটে খালেদ আহমেদের।
অক্টোবর, ২০১৮ সালে সফরকারী জিম্বাবুয়ে দলের বিপক্ষে খেলার জন্যে মোহাম্মদ মিঠুনের সাথে তিনিও বাংলাদেশ টেস্ট দলের সদস্যরূপে মনোনীত হন। এরপর ডিসেম্বর, ২০১৮ সালে এসিসি এমার্জিং টিমস এশিয়া কাপে বাংলাদেশ দলের সদস্য হিসেবে অন্তর্ভুক্ত হন।
এনটি৮

এনটি৮ একটি ভারতীয় চলচ্চিত্রভিত্তিক টিভি চ্যানেল, যা হিন্দি ভাষার চলচ্চিত্র প্রচার করে থাকে। চ্যানেলটি সিনেমা টিভির পরিবর্তে ২০১৯ সালের পহেলা মার্চ যাত্রা শুরু করে। চলচ্চিত্রটি সিনেমা টিভির অনুষ্ঠান বলিউড টাইমসও সম্প্রচার করে থাকে।
আইসি ১১০১

আইসি ১১০১ একটি অতিবৃহৎ উপবৃত্তাকার ছায়াপথ যা এবেল ২০২৯ ছায়াপথগুচ্ছের কেন্দ্রে অবস্থিত। এটি পৃথিবী থেকে আনুমানিক ৩২০ মেগাপারসেক(১.০৪ বিলিয়ন আলোক বর্ষ ) দূরে।
এই ছায়াপথকে অতিবৃহৎ উপবৃত্তাকার ছায়াপথ হিসেবে শ্রেনিভুক্তকরন করা হয়েছে এবং এটি এ২০২৯-বিজিসি এর সবচেয়ে উজ্জ্বল ছায়াপথ। এটি পৃথিবী থেকে সমতল চাকতির মত দৃশ্যমান হওয়ার কারণে উপবৃত্তাকার ছায়াপথে স্থান দেওয়া হয়েছে। যাহোক, উপবৃত্তাকার ছায়াপথের পরিসর ১৫-৩৭ কিলোপারসেক(৫০-১২০ আলোক বর্ষ) হয়।
আইসি ১১০১ পর্যবেক্ষনীয় মহাবিশ্বের সবচেয়ে বৃহৎ ছায়াপথ, তবুও জ্যোতির্বিজ্ঞানে অনেক বিতর্ক রয়েছে যে, কীভাবে এমন একটি ছায়াপথের আয়তন নির্নয় করা যায়। ছায়াপথ থেকে আসা নীল রশ্মির ফটোগ্রাফিক প্লেট একটি সক্রিয় ব্যাসার্ধ উৎপন্ন করে যা ৬৫-১১২ কিলোপারসেক(১১২-৩৯ হাজার আলোক বর্ষ) । উক্ত ছায়াপথের অনেক বৃহৎ বর্ণবলয় রয়েছে যা কম প্রবলতা সম্পন্ন যার ব্যাসার্ধ বৃদ্ধি পেয়ে ৬০০ কিলোপারসেক(২ মিলিয়ন আলোক বর্ষ ) হয়। গবেষণায় প্রমাণিত হয় যে, এই ছায়াপথের বর্ণবলয় সবচেয়ে উজ্জ্বল আর এটি পর্যবেক্ষনীয় মহাবিশ্বের সবচেয়ে বৃহৎ ছায়াপথ।অন্যান্য ছায়াপথের মতো আইসি ১১০১ এ অনেক নক্ষত্র রয়েছে যা সূর্যের চেয়েও ৭ বিলিয়ন বছর আগের, যার ফলে এদের চারিদিকে অনেকটা হলুদাভ রঙ দেখা যায়। এর কেন্দ্রে একটি উজ্জ্বল রেডিও উৎস অবস্থিত, যা খুব সম্ভবত একটি অতি বৃহৎ কৃষ্ণগহবর, যার ভর প্রায় ৪০-১০০ বিলিয়ন সৌরভরের সমান।
এই ছায়াপথ ১৭৯০ সালের ১৯ জুন ব্রিটিশ জ্যোতির্বিজ্ঞানী ফ্রেডরিখ উইলিয়াম হারশেল আবিষ্কার করেন। এটি ১৯৮৫ সালে শ্রেনিভুক্তকরণ করা হয়। এডুইন হাবলের ১৯৩২ সালের আবিষ্কার অনুযায়ী এটাকে একটা স্বাধীন ছায়াপথ হিসেবে প্রকাশ করা হয়।
রেডিও মেট্রোওয়েভ

রেডিও মেট্রোওয়েভ বাংলাদেশের প্রথম বেসরকারি রেডিও স্টেশন। ১৯৯৯ সালের ২৬ মার্চ যাত্রা শুরু হয়ে ২০০৫ সালের ২৭ জুন রেডিওটির সম্প্রচার বন্ধ হয়ে যায়। ঢাকা মহানগর ও এর পার্শ্ববর্তী এলাকায় ২৫৬.৪১ মিটার ব্যান্ড বা ১১৭০ কিলোহার্টজ মধ্যম তরঙ্গে সকাল ৭.৩০ থেকে ১০.৩০ ও দুপুর ৩টায় রেডিওটি সম্প্রচার করা হতো। রেডিওটি গান ও সংবাদ পরিবেশন করত।
রেডিওটির প্রচারিত অনুষ্ঠানগুলোর মধ্যে অন্যতম হলো ""প্রভাতি"", ""আজকের দিন"", ""গানের পাখি"", ""মেট্রো হিটস"", ""গ্লোবাল রিদম"", ""রকওয়েভ"", ""নকশী কাঁথা"", ""মেট্রো সানন্দা"", ""সোনালি অতীত"" এবং ""স্টেশন রক"" ইত্যাদি।
রেডিও মেট্রোওয়েভ বাংলাদেশ বেতারের থেকে টাইম স্লট ও ট্রান্সমিটার কেনার বকেয়া অর্থ পরিশোধ করতে না পারায় ২০০৫ সালের ২৭ জুন রেডিওর সম্প্রচার বন্ধ করে দেওয়া হয়।
হাউসফুল মুভিজ

হাউসফুল মুভিজ একটি ভারতীয় বেসরকারি চলচ্চিত্রভিত্তিক চ্যানেল। চ্যানেলটি ২০১৫ সালের পহেলা সেপ্টেম্বর যাত্রা শুরু করে। চ্যানেলটি চলচ্চিত্রভিত্তিক চ্যানেল জি সিনেমা, স্টার গোল্ড, সেট ম্যাক্সের কাছ থেকে শক্ত প্রতিদ্বন্দ্বিতার সম্মুখীন হয়ে থাকে।
নিসার খান

নিসার খান একজন ভারতীয় টেলিভিশন অভিনেতা। তিনি মহাকাব্যিক টেলিভিশন ধারাবাহিক মহাভারত এ আচার্য দ্রোনার চরিত্রে অভিনয়ের সুবাদে সুপরিচিত। এছাড়াও তিনি অপরাধপ্রবণতামূলক টেলিভিশন ধারাবাহিক ক্রাইম প্যাট্রোলে পুলিশ অফিসারের ভূমিকা অভিনয়ের মাধ্যমে সকল স্তরের প্রশংসা কুড়িয়েছেন।
ক্রিস মার্টিন

ক্রিস্টোফার স্টুয়ার্ট মার্টিন (; জন্ম: ১০ ডিসেম্বর, ১৯৭৪) ক্রাইস্টচার্চে জন্মগ্রহণকারী সাবেক নিউজিল্যান্ডীয় আন্তর্জাতিক ক্রিকেটার। নিউজিল্যান্ড ক্রিকেট দলের অন্যতম সদস্য ছিলেন তিনি। ২০০০ থেকে ২০১৩ সময়কালে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছিলেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে অকল্যান্ড, ক্যান্টারবারি উইজার্ড এবং ইংরেজ কাউন্টি ক্রিকেটে ওয়ারউইকশায়ার ও এসেক্স দলের প্রতিনিধিত্ব করেছেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও নিচেরসারিতে ডানহাতে ব্যাটিং করতেন ‘টমি’ ডাকনামে পরিচিত ক্রিস মার্টিন।
প্রাদেশিক ক্রিকেটে অকল্যান্ড এইস দলের পক্ষে প্রথম-শ্রেণীর খেলায় অংশ নিয়েছিলেন ক্রিস মার্টিন। এরপূর্বে ক্যান্টারবারি উইজার্ডের সদস্যরূপে খেলেছেন। এছাড়াও, ২০০৮ সালে ইংরেজ কাউন্টি ক্রিকেট দলে ওয়ারউইকশায়ারের পক্ষে খেলার জন্যে চুক্তিবদ্ধ হয়েছিলেন। ২০১০ সালে এসেক্সের পক্ষে একটি প্রথম-শ্রেণীর খেলায় অংশ নেন। ১৯৯৯ সালে স্কটল্যান্ডের হারিয়টস এফপি ক্রিকেট ক্লাবের পক্ষে এক মৌসুম খেলেন।
২০১১ সালে নিউজিল্যান্ডের প্রিমিয়ার লিগে অংশ নেন। এ পর্যায়ে নিউজিল্যান্ড ক্রিকেট পুরস্কার অনুষ্ঠানে উদ্বোধনী স্যার রিচার্ড হ্যাডলি পুরস্কার লাভ করেন।
২০০৭ সালে ওয়েস্ট ইন্ডিজে অনুষ্ঠিত ক্রিকেট বিশ্বকাপে আঘাতপ্রাপ্ত ড্যারিল টাফি’র স্থলাভিষিক্ত হয়েছিলেন। ঐ প্রতিযোগিতায় তার দল সেমি-ফাইনাল পর্যন্ত অগ্রসর হতে পেরেছিল।
৯ জানুয়ারি, ২০১১ তারিখে সেডন পার্কে সফরকারী পাকিস্তানের বিপক্ষে সিরিজের প্রথম টেস্টে খেলোয়াড়ী জীবনের ১০০ রান স্পর্শের মাইলফলকে পৌঁছেন। একই টেস্টের তৃতীয় দিনে তানভীর আহমেদকে আউট করে নিজস্ব ৫০০তম প্রথম-শ্রেণীর উইকেট পান।
চারজন নিউজিল্যান্ডীয় টেস্ট ক্রিকেটারের একজন হিসেবে দুই শতাধিক উইকেট লাভের সম্মাননা অর্জন করেছেন ক্রিস মার্টিন।
ক্রিস মার্টিন আদিকালের নিচেরসারির ব্যাটসম্যান ছিলেন। তার বোলিংয়ের চেয়ে ব্যাটিংই ক্রিকেটবোদ্ধাদের অধিক মনোযোগ আকর্ষণ করেছিল। অগৌরবজনক সম্মাননার সাথে নিজনামকে জড়িয়ে রেখেছেন তিনি। কমপক্ষে ৩০ টেস্টে অংশগ্রহণকারী স্বল্প কয়েকজন ক্রিকেটারের অন্যতম হিসেবে প্রাপ্ত উইকেটের তুলনায় রান সংখ্যা কম ছিল তার। তার সাথে ভারতীয় ক্রিকেট তারকা ভাগবত চন্দ্রশেখর জড়িয়ে আছেন। এছাড়াও, টেস্ট ক্রিকেট ও প্রথম-শ্রেণীর ক্রিকেট জীবন শেষে সর্বনিম্ন গড়ে দক্ষিণ আফ্রিকান আল্ফ হল ও হলকম্ব হুপার রিড রয়েছেন। টেস্ট ক্রিকেটে সংগৃহীত ৩২৩ উইকেটের বিপরীতে তার রান সংখ্যা মোটে ১২৩।
টেস্ট ক্রিকেটের ইতিহাসে সর্বাধিক সাতবার জোড়া শূন্য রানের ইনিংস খেলারও রেকর্ড রয়েছে তার। এছাড়াও, একমাত্র ক্রিকেটার হিসেবে টেস্টে ক্রিকেটে দুইবার গোল্ডেন ডাকের সন্ধান পেয়েছেন। কোন বলের মুখোমুখি হওয়া ব্যতিরেকে ০ রানে রান আউটের শিকারে পরিণত হয়েছিলেন। ২০০৪ সালে ইংল্যান্ড ও ২০১৩ সালে দক্ষিণ আফ্রিকার বিপক্ষে এ ঘটনা ঘটে।
জুন, ২০১১ সালে ক্রিস মার্টিনকে জাল ঘেরা আবদ্ধ স্থানে মার্টিন ক্রোকে লক্ষ্য করে বোলিং করতে দেখা যায়। পরে জানা যায় যে, শৈশবকালে তিনি মার্টিন ক্রো’র অনুশীলনীতে বোলিং করতেন।
৩ জুলাই, ২০১৩ তারিখে সকল স্তরের ক্রিকেট খেলায় অংশগ্রহণ করা থেকে বিরত থাকার কথা ঘোষণা করেন। এ সময়ে তিনি নিউজিল্যান্ডের তৃতীয় সর্বোচ্চ টেস্ট উইকেট সংগ্রাহক ছিলেন।
সাগর জাহান

সাগর জাহান (জন্ম ডিসেম্বার ২২, ১৯৭৪) বাংলাদেশ এর একজন নাট্য নির্মাতা ও চিত্রনাট্য লেখক। তার উল্লেখ্য যোগ্য কিছু নাটক হচ্ছে "আরমান ভাই, সিকান্দার বক্স" । 
সাগর জাহান তিন বছর বয়সে চাচা দেলোয়ার জাহান ঝন্টুর লেখা ‘টক্কর’ চলচ্চিত্রে শিশুশিল্পী হিসেবে অভিনয়ের করেন। এরপর থেকে বেশ কিছু চলচ্চিত্রে তিনি শিশু শিল্পী হিসেবে অভিনয় করেন। এরপর কিশোর বয়সে বেশ কিছু চলচ্চিত্রে প্লেব্যাক গানে কণ্ঠ দেন। ‘ভাবির সংসার’ ছবিতে ‘ফেরিওয়ালা আমি যে ভাই, ফেরি করে খাই’ শিরোনামে গানে প্রথমবারের মতো প্লেব্যাক করেন তিনি।
সাগর জাহানের তার পরিচালনায় প্রথম নাটক ছিল দূরের মেঘ। এরপর পালাক্রমে তার বেশ কিছু জনপ্রিয় নাটক তিনি নির্মাণ করেন। আরমান ভাই, সিকান্দার বক্স সিরিজ এর নাটক, এভারেজ আসলাম নাটক গুলি দর্শক জনপ্রিয়তা পেয়েছে। তিনি তার নির্মিত নাটক দিয়ে বেশ কিছু পুরষ্কারও অর্জন করেছেন।
লোটাস টিভি ম্যাকাও

লোটাস টিভি ম্যাকাও একটি ম্যাকাওভিত্তিক টেলিভিশন চ্যানেল। এটি চলচ্চিত্র, সাংস্কৃতিক খবর, সাক্ষাৎকার প্রচার করে থাকে।
চ্যানেলটি ২০০২ সালের ২২শে অক্টোবর যাত্রা শুরু করে।
সনি ইএসপিএন

সনি ইএসপিএন ছিল একটি খেলাধুলাভিত্তিক ভারতীয় টিভি চ্যানেল। চ্যানেলটি সনি পিকচার্স ইন্ডিয়া ও ইএসপিএনের যৌথ উদ্যোগে যাত্রা শুরু করে। চ্যানেলটি ২০২০ সালের ৩০ মার্চ বন্ধ হয়ে যায়।
২০১৫ সালের ৮ এপ্রিল সনি কিক্স নামে যাত্রা শুরু করে চ্যানেলটি। সনি সিক্সের পর সনি পিকচার্স নেটওয়ার্কসের দ্বিতীয় চ্যানেল এটি। চ্যানেলটি ২০১৬ সালের জানুয়ারি মাসের ১৭ তারিখে সনি ইএসপিএন নামে যাত্রা শুরু করে। তার আগের বছরের অক্টোবরে নাম পরিবর্তন বিষয়ক খবর সংবাদমাধ্যমে প্রকাশিত হয়।
চ্যানেলটি ফুটবল,ক্রিকেট, টেনিস, বাস্কেটবল,ব্যাডমিন্টন,হকি,গলফসহ
বিভিন্ন রকমের খেলা প্রচার করে।
চ্যানেলটি ফিফা বিশ্বকাপ ২০১৮-এর ধারাভাষ্য বাংলা, ইংরেজি, হিন্দিসহ আরো কয়েকটি ভাষায় সম্প্রচার করেছিল। এছাড়া উয়েফা চ্যাম্পিয়নস লীগ, লা লীগা, এফএ কাপ সহ বিভিন্ন ধরনের ফুটবল টুর্নামেন্টের ম্যাচ সম্প্রচার করে চ্যানেলটি।
হাতিরপুল

হাতিরপুল বাংলাদেশের রাজধানী ঢাকার একটি ব্যস্ততম বাজার এলাকা। এখানে রয়েছে বিভিন্ন ধরণের শপিং কমপ্লেক্স, হোটেল ও রেস্তোরাঁ। 'হাতিরপুল' নামটি ব্রিটিশ নাম 'হার্টলপুল' থেকে এসেছে। এখানে একটি স্বনামধন্য কাঁচা সবজির বাজারও রয়েছে।
হাতিরপুলের ইতিহাস অনেক প্রাচীন। ভাওয়ালের রাজারা তাঁদের পোষা হাতিদের এলিফ্যান্ট রোড ও হাতিরপুলের মধ্য দিয়ে পিলখানার হাতিশালায় নিয়ে যেতেন। রাজার হাতিদের যাতায়াতের পথে এখানে একটা পুল বা জলাশয় ছিল, যা থেকে এলাকার নাম হয়েছে হাতিরপুল।
এলাকার নামকরণের উৎস হাতির পুলের অস্তিত্ব বর্তমানে নেই। এখানে একটি ব্যস্ত বাজার এলাকা গড়ে উঠেছে। কাঁটাবন থেকে কাওরান বাজার পর্যন্ত একটি রাস্তা দিয়ে হাতিরপুলকে সংযুক্ত করা হয়েছে।
নিউ এলিফ্যান্ট রোড

নিউ এলিফ্যান্ট রোড (বা ল্যাবরেটরি রোড) বাংলাদেশের রাজধানী ঢাকার একটি বাণিজ্যিক কেন্দ্র। এটি শাহবাগের সাথে সাইন্স ল্যাবরেটরিকে সংযুক্ত করে। এলাকাটি কার্পেট, কম্পিউটার, কম্পিউটার সামগ্রী, জুতা, চীনামাটি দ্রব্য, শোপিস, ঘড়ি ও খাদ্যসামগ্রীর দোকানের জন্য বিখ্যাত।
ডিপি ওয়ার্ল্ড

ডিপি ওয়ার্ল্ড একটি বৈশ্বিক বন্দর পরিচালনাকারী সংস্থা, যা ২০০৫ সালে দুবাই পোর্ট অথরিটি এবং দুবাই পোর্টস ইন্টারন্যাশনাল-এর একত্রীকরণের মাধ্যমে প্রতিষ্ঠিত হয়েছিল।
ডিপি ওয়ার্ল্ডের ছয়টি মহাদেশের ৪০ টি দেশে ৫০ টিরও বেশি ব্যবসায় সমর্থিত ৭৭ টি পরিচালনাগত সামুদ্রিক এবং অভ্যন্তরীণ টার্মিনালগুলির একটি পোর্টফোলিও রয়েছে।
নিচে ডিপি ওয়ার্ল্ডের বর্তমান টার্মিনাল এবং পরিচালিত নতুন বিকাশ বন্দরগুলির তালিকা।
কাউ খি

কাউ খি ( বাংলা:"বানরের সেতু") হল ভিয়েতনামে নদী অথবা জলপ্রপাত পারাপারের জন্য একধরনের হস্তনির্মিত বাঁশের অথবা কাঠের তৈরী মাধ্যম। কাউ খি বা বানরের সেতু, ভিয়েতনামি ঐতিহ্যের প্রতীক। এছাড়া এটি ল্যান কাও-এর উপন্যাস "মাঙকি ব্রিজ"-এর অনুপ্রেরণার উৎস ছিল।
এটিকে এছাড়াও নারকেল সেতু (যদি নারকেল গাছ দিয়ে তৈরী হয়) অথবা বাঁশের সেতু (যদি বাঁশের তৈরী হয়) নামে ডাকা হয়ে থাকে। এসব সেতুতে হাতল থাকতে পারে আবার নাও থাকতে পারে। যারা সাধারণত এধরনের সেতু পারাপারে অভ্যস্ত নন, তাদের কাছে এটি উপর দিয়ে পার হওয়া খুবই কঠিন এবং বিপজ্জনক। আর যারা এতে অভ্যস্ত তারা সাধারণত কাঁধে ২০–৫০ কেজি ওজনের জিনিস নিয়ে সহজেই সেতু পারাপার করতে পারেন।
অনেকগুলো নদীর প্রবাহ থাকার কারণে এধরনের সেতু মিকং ব-দ্বীপ এলাকায় খুবই জনপ্রিয়। লাল নদীর ব-দ্বীপ উপকূলীয় এলাকায়, বিশেষ করে জিয়াও থুই, হেই হাও, ... (ন্যাম ধিন প্রদেশ) অথবা টিয়েব হেই (থাই বিন প্রদেশ)-এও পায়ে হাঁটা সেতু রয়েছে। ১৯৬০-এর পূর্বে উত্তর ভিয়েতনামে পাঁয়ে হাঁটা সেতু বেশ জনপ্রিয় ছিল।
"কাউ খি" ভিয়েতনামের প্রাচীন সংস্কৃতির অন্যতম প্রতীক। পায়ে হেঁটে ছোট সেতু পার হওয়ার আনন্দকে স্মরণ করার জন্য বর্তমানে শিল্পে অগ্রসরমাণ এলাকাগুলোতে অনেকসময় বাইসাইকেলে করে কাউ খি পার হওয়ার প্রতিযোগিতার আয়োজন করা হয়ে থাকে।
এরকম প্রতিযোগিতা ২০১৭ সালের মার্চে নি এন প্রদেশের কুয়া লু শহরে এবং একই বছর বেন ট্রে প্রদেশে অনুষ্ঠিত হয়েছিল।.
রুক্মিণী দেবী অরুণ্ডেল

রুক্মীনী দেবী নীলাকান্দা শাস্ত্রী (১৯০৪-৮৬) একজন ব্রহ্মবাদী ব্যক্তিত্ব এবং নৃত্যশিল্পী।  তিনি রুক্মিনী দেবী অরুন্ডেল নামে সমধিক পরিচিত। তিনি ভারতীয় ধ্রুপদী নৃত্যের (ভরতনাট্টম) একজন পরিকল্পক হিসেবে খ্যাত। তিনি পশু অধিকার ও কল্যাণ আন্দোলনের একজন শীর্ষস্থানীয় ব্যক্তিত্ব।
তিনি প্রথম ভারতীয় নারী হিসেবে ভারতীয় রাজ্যসভার সদস্য মনোনীত হন। তিনি সাদির নৃত্যধারা এবং মন্দিরের দেবদাসীদের নৃত্যের প্রভাবশালী বৈশিষ্ট্য থেকে ভরতনাট্টম এর পূনর্জাগরণের জন্য মূলত আলোচিত হয়েছেন। তিনি একই সাথে ভারতের ঐতিহ্যবাহী শিল্প ও  কারুশিল্পের পূণ:নিমার্ণের জন্যও কাজ করে গেছেন।
১৯২০ এর দশকে ভরতনাট্টম নিম্ন মানের এবং অশ্লীলতার দোষে দূষিত হলেও রুক্মীনী দেবী এই নৃত্যধারাকেই সমর্থন করেন এবং এর পূণ:প্রাণদানে উৎসাহী হন। যদিও তিনি ছিলেন ভারতের উঁচু-জাতের একজন মানুষ। ভরতনাট্টমের সৌন্দর্য এবং এর আধ্যত্মিক গুরুত্ব উপলব্ধি করার কারণে তিনি কেবল তা শিখেই ক্ষ্যান্ত হন নি। বরং প্রবল প্রতিবাদের মুখে এই নৃত্যধারাকে মঞ্চে প্রতিষ্ঠা করার জন্য সংগ্রাম করেছেন।
দক্ষিণ ভারতীয় এই নৃত্যধারাটিকে পুনরুদ্ধার করে তিনি তা ছড়িয়ে দেবার লক্ষ্যে ১৯৩৫ সালে একটি প্রথাগত শিক্ষা প্রতিষ্ঠান গড়ে তুলেন। পরবর্তীতে তার নাম হয় ‘কলাকেন্দ্র’। পাশ্চাত্য ব্যালে নৃত্যের সাথে তিনি এই নাচের সংমিশ্রণ ঘটান। তিনিই প্রথম ‘ভারতনাট্যম’ নামকরণ করেন।
‘১০০ জন ভারতীয়, যারা ভারতকে গড়েছেন’ শীর্ষক ইন্ডিয়া টুডে’র একটি প্রতিবেদনে তাকে তালিকাভূক্ত করা হয়েছে। তিনি ১৯৫৬ সালে পদ্মভূষণ এবং ১৯৬৭ সালে সংগীত নাটক অকাদেমি ফেলোশিপ পান।
লেসলি ম্যানভিল

লেসলি অ্যান ম্যানভিল, ওবিই (; জন্ম: ১২ মার্চ ১৯৫৬) হলেন একজন ইংরেজ অভিনেত্রী। তিনি পরিচালক মাইক লেইয়ের সাথে তার একাধিক কাজের জন্য সর্বাধিক পরিচিত। তিনি লেইয়ের পরিচালনায় "অল অর নাথিং" (২০০২) ও "অ্যানাদার ইয়ার" (২০১০) চলচ্চিত্রে অভিনয় করে বর্ষসেরা ব্রিটিশ অভিনেত্রী বিভাগে লন্ডন ফিল্ম ক্রিটিকস সার্কেল পুরস্কার এবং দ্বিতীয় কাজটির জন্য শ্রেষ্ঠ অভিনেত্রী বিভাগে ন্যাশনাল বোর্ড অব রিভিউ পুরস্কার অর্জন করেন। তিনি ২০১৭ সালে "ফ্যান্টম থ্রেড" চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে অস্কার ও বাফটা পুরস্কারের মনোনয়ন লাভ করেন।
ম্যানভিল অভিনীত উল্লেখযোগ্য মঞ্চনাটকসমূহ হল "অ্যাজ ইউ লাইক ইট" (১৯৮৫), "লে লিয়াজোঁ দঁজারোস" (১৯৮৬), "হিজ ডার্ক ম্যাটেরিয়ালস্‌" (২০০৫), "দি অ্যালকেমিস্ট" (২০০৬), "অল অ্যাবাউট মাই মাদার" (২০০৭) এবং "সিক্স ডিগ্রিস অব সেপারেশন" (২০১০)। তিনি লেইয়ের নির্দেশনায় "গ্রিফ" নাটকে অভিনয়ের জন্য ২০১১ সালে অলিভিয়ে পুরস্কারের মনোনয়ন লাভ করেন এবং ২০১৩ সালে "ঘোস্টস্‌" নাটকের পুনরুজ্জীবিতকরণে অভিনয় করে শ্রেষ্ঠ অভিনেত্রী বিভাগে অলিভিয়ে পুরস্কার অর্জন করেন। টেলিভিশনে তিনি "রিভার" ও সিটকম "মাম" (২০১৬-২০১৯)-এ অভিনয় করে দুটি বাফটা টিভি পুরস্কারের মনোনয়ন লাভ করেন।
জয় বাংলা, বাংলার জয়

জয় বাংলা, বাংলার জয় একটি দেশাত্ববোধক ও জাগরণমূলক গান। ১৯৭০ সালের মার্চে গাজী মাজহারুল আনোয়ার এই গানটি রচনা করেন। তিনি তৎকালীন সাড়ে সাত কোটি বাঙালির বঞ্চনা-দুর্দশা আর স্বপ্ন-আকাঙ্ক্ষাকে ছন্দময় করে গানটি রচনা করেছিলেন। গানটি মুক্তিযুদ্ধের সময় বাঙালিকে উদ্বুদ্ধ করেছিল।
বিবিসির জরিপে ‘সর্বকালের সর্বশ্রেষ্ঠ বাংলা গান’ হিসেবে ২০টি গানের মধ্যে এই গানটি ১৩তম স্থান পায়।
১৯৭০ সালে ব্যবসায়ী ও চলচ্চিত্র প্রযোজক আবুল খায়ের ছয় দফার আন্দোলনের ওপর ভিত্তি করে ‘জয় বাংলা’ নামে একটি চলচ্চিত্র নির্মাণ করার উদ্যোগ নেন। চলচ্চিত্রের জন্য চিত্রপরিচালক ফকরুল আলম চলচ্চিত্রের চিত্রনাট্য তৈরি করেন এবং চলচ্চিত্রটির জন্য গান লেখার দায়িত্ব পান গীতিকার গাজী মাজহারুল আনোয়ার। 
১৯৭০ সালের মার্চের দিকে ফার্মগেটের রেকর্ডিং স্টুডিওতে গাজী মাজহারুল আনোয়ার ‘জয় বাংলা, বাংলার জয়’ গানটি লেখা শুরু করেন। সেখানে উপস্থিত ছিলেন আনোয়ার পারভেজ, তিনি গানটি সুর করেন। শাহনাজ বেগম ও আব্দুল জব্বার গানটিতে কণ্ঠ দেন।
চলচ্চিত্রটি সে বছর সেন্সরে জমা পড়লেও তৎকালীন পাকিস্তান সরকার চলচ্চিত্রটির মুক্ত আটকে দিলে বাংলাদেশ স্বাধীন হবার পর ১৯৭২ সালের ২৬ জানুয়ারি মুক্তি পায় চলচ্চিত্রটি।
তবে চলচ্চিত্রটি মুক্তির আগেই পরিচালক সালাউদ্দিনের মালিকানাধীন ‘ঢাকা রেকর্ড’ চলচ্চিত্রটির গান ও সংলাপ প্রকাশ করে। সেই সময় ‘জয় বাংলা, বাংলার জয়’ গানটি জনপ্রিয় হয় উঠে।
মুক্তিযুদ্ধের সময় মুক্তিযোদ্ধা ও দেশবাসীর মনোবলকে উদ্দীপ্ত করতে "স্বাধীন বাংলা বেতার কেন্দ্র" অবিস্মরণীয় ভূমিকা রেখেছিল। যুদ্ধের সময়ে প্রতিদিন মানুষ অধীর আগ্রহে স্বাধীন বাংলা বেতার কেন্দ্রের অনুষ্ঠান শোনার জন্য অপেক্ষা করত। “জয় বাংলা, বাংলার জয়” গানটি এ বেতার কেন্দ্রের সূচনা সঙ্গীত হিসাবে প্রচারিত হতো।
ঠেকাও মাস্তান

ঠেকাও মাস্তান হচ্ছে ২০০১ সালে মুক্তিপ্রাপ্ত একটি বাংলাদেশী মারপিটধর্মী চলচ্চিত্র, যা পরিচালনা করেছেন মালেক আফসারী এবং প্রযোজনা করেছেন পান্না মুভিজ। এতে কেন্দ্রীয় চরিত্রে অভিনয় করেছেন শাকিব খান, সামসুন নাহার সিমলা, আমিন খান ও ডিপজল প্রমূখ। এটি ব্যবসায়িকভাবে সফলতা অর্জন করে এবং বক্স অফিসে হিট হয়।
বিপ্লব (শাকিব খান) একজন দেশপ্রেমিক এবং সৎ পুলিশ কর্মকর্তা। তিনি দুর্নীতি ও সন্ত্রাসবাদের বিরুদ্ধে যুদ্ধ ঘোষণা করেন। কিন্তু বিপ্লব সিমলা নামের এক মেয়েকে ভালোবাসে। সিমলা পেশায় একজন সাংবাদিক।
এদিকে ঢাকার নামকরা সন্ত্রাসী দিপু সরদার (ডিপজল) অতীতে ১৪ বছর জেলে থাকাকালীন যে কষ্ট ভোগ করেছিলেন সেই কষ্টকে মনে রাখার জন্য তিনি প্রত্যেক শুক্রবারে ভাঙ্গা বালতিতে গোসল ও ভাঙ্গা বাসনে ভাত খায় এবং রাত্রে মাথার নিচে ইট দিয়ে ঘুমায়। কিন্তু দিপু সরদার সোনালীর (মুনমুন) বাবা ও রাঙ্গামাটির এক সৎ মন্ত্রীকে হত্যা করেন, এবং কল্যাণী নামের এক সাংবাদিককে ধর্ষণ ও হত্যা করে মাটি চাপা দিয়ে দেয়! এই অপরাধে বিপ্লব দিপু সরদারকে গ্রেফতার করতে গেলে দিপু সরদারের কাছে শত্রু হয়ে ওঠে বিপ্লব, ফলে বিপ্লব ও তার প্রেমিকাকে পিটিয়ে আহত করে দিপু সরদার। অন্যদিকে কলেজ ছাত্রী সোনালীর (মুনমুন) প্রেম হয় সিনেমার ব্ল্যাকার দুর্জয়ের (আমিন খান) সাথে।
এরপর সোনালী কলেজের নির্বাচন নিয়ে দিপু সরদারের ভাই নান্না সরদারের (মাফিয়া) সাথে ঝামেলায় জড়িয়ে পড়লে সোনালীকে জনসম্মুখে উলঙ্গ করার হুমকি দেয় নান্না সরদার। তারপর নান্নার হাত থেকে বাঁচতে দুর্জয়ের আশ্রয় নেয় সোনালী। কিন্তু দুর্জয়কে চক্রান্ত করে পুলিশের হাতে ধরিয়ে দিয়ে দুর্জয়ের মাকে হত্যা করেন নান্না। তারপর নান্না সোনালীকে আগুনে পুড়িয়ে মারার চেষ্টা করলে জুমকা নামের এক প্রতিবেশী মেয়ে যিনি দুর্জয়কে পছন্দ করতেন তিনি নিজের জিবন দিয়ে সোনালীকে রক্ষা করেন। পরবর্তীতে দুর্জয় ক্ষিপ্ত হয়ে নান্নাকে আগুনে পুড়িয়ে হত্যা করে। তারপর বিপ্লব ও দুর্জয় একত্রিত হয়ে দিপু সরদারের সন্ত্রাসী কার্যক্রম এবং তার অবৈধ ব্যবসাগুলো ধ্বংস করে দেন। এরপর দিপু সরদার ও তার সব সন্ত্রাসীকে হত্যা করে জেলে যায় দুর্জয়, বিপ্লব, শিমলা ও সোনালী। কয়েক বছর পর তারা জেল থেকে বেরিয়ে আসে। এতেই সমাপ্ত হয় চলচ্চিত্রটি।
চলচ্চিত্রটির সুর ও সঙ্গীতায়োজন করেছেন আলী আকরাম শুভ এবং সবগুলো গানের গীত রচনা করেছেন মনিরুজ্জামান মনির, যা ৬টি গানের সমন্বয়ে গঠিত হয়েছে।
চলচ্চিত্রটি কিছু অমার্জিত ও অশ্লীল দৃশ্যের জন্য সমালোচিত হয়। তবে অভিনেতারা অভিনয়ের জন্য সমালোচকদের প্রশংসা কুড়ান। কিন্তু চলচ্চিত্রটি সাফল্য থাকা সত্ত্বেও মালেক আফসারী ও শাকিব খান আর একসঙ্গে কাজ করেননি।
লিলেট দুবে

লিলেট দুবে (জন্ম ৭ সেপ্টেম্বর ১৯৫৩) একজন ভারতীয় অভিনেত্রী, যিনি থিয়েটার, দূরদর্শন ও হিন্দি ছায়াছবিতে কাজ করেছেন।
পুনেতে এক সিন্ধি হিন্দু পরিবারে লিলেটের জন্ম। তার বাবা, গোবিন্দ কিসওয়ানি ভারতীয় রেলে কাজ করতেন। মা লীলা স্ত্রীরোগবিশারদ ছিলেন ও ভারতীয় সেনাবাহিনীতে কর্মরতা ছিলেন। তার বাবার ইচ্ছে ছিল মেয়েকে আধুনিক কোনো নাম দেওয়ার। তাই তিনি স্ত্রীর লীলা নামের নকল ফরাসি হিসেবে লিলেট নামটি রাখেন। উনি নামের মানে রাখতে চেয়েছিলেন "লিটল লীলা" বা ছোট লীলা। যদিও ছোটবেলায় এই নামের জন্য বন্ধুরা ঠাট্টা করত বলে লিলেটের নিজের কখনই এই নামটি পছন্দ ছিল না।
বাবার বদলির চাকরির কারণে তাকে ছোটবেলায় বিভিন্ন স্কুলে ভর্তি হতে হয়। তার মধ্যে ছিল দিল্লীর কারমেল কনভেন্ট ও পুনের সেন্ট মেরিজ স্কুল। দিল্লীর লেডি শ্রী রাম কলেজ থেকে লিলেট ইংরেজিতে স্নাতক হন। পরবর্তীকালে উনি ইংরেজি ও "মাস কমিউনিকেশন" নিয়ে স্নাতকোত্তর পরীক্ষায় পাশ করেন।
লিলেটরা তিন ভাইবোন। লিলেট সবচাইতে বড়। বোনের নাম লুশিন (রাশিয়ান বিমান ইলিউশিন থেকে নেওয়া নাম) ও ভাই পতঞ্জলি (হিন্দু যোগ দর্শনের একটি গুরুত্বপূর্ণ প্রামাণিক শাস্ত্রগ্রন্থ যোগসূত্র-এর সংকলকের নামে)। লুশিন, বিখ্যাত পণ্ডিত প্রদীপ দুবেকে বিবাহ করেছেন।
লিলেট অনেক ছায়াছবিতে অভিনয় করেছেন। তার মধ্যে উল্লেখযোগ্য হল নাসিরুদ্দিন শাহ্-এর সঙ্গে মীরা নায়ারের "মনসুন ওয়েডিং", শাহরুখ খান, প্রীতি জিন্টা, সাইফ আলি খান ও জয়া বচ্চন-এর সঙ্গে "কাল হো না হো", অমিতাভ বচ্চন-এর সঙ্গে "বাগবান", মেয়ে নেহা দুবের সাথে "বো ব্যারাকস্‌ ফরএভার" এবং অক্ষয় কুমার ও দীপিকা পাড়ুকোন-এর সঙ্গে "হাউসফুল"।
ম্যাগি স্মিথ, জুডি ডেঞ্চ ও দেব পটেল-এর সঙ্গে ব্রিটিশ ছায়াছবি "দ্য বেস্ট এক্সটিক মেরিগোল্ড হোটেল" ও তার দ্বিতীয় ভাগে অভিনয় করেন লিলেট।
দূরদর্শন ও থিয়েটার অভিনেত্রী এবং পরিচালিকা রূপে উনি নাম করেছেন। উনি দিল্লীর ব্যারি জনের থিয়েটার অ্যাকশন গ্রুপের সঙ্গে যুক্ত।
লিলেট দুবের স্বামী রবি দুবে তাজ মানসিংহ হোটেলের সবচাইতে কমবয়সী "জেনারেল ম্যানেজার" ছিলেন। পরে তিনি টাটা গ্রুপের কর্পোরেট কমিউনিকেশনের সিনিয়র ভাইস প্রেসিডেন্ট পদে উন্নীত হন। ২০০৪ সালে তিনি চাকরি ছাড়েন। ২০১৫ সালে অগ্ন্যাশয়ের ক্যান্সারে তার মৃত্যু হয়।
তাদের দুই মেয়ে, নেহা ও ইরা। দুই বোনই থিয়েটার, সিনেমা ও দূরদর্শনে পার্শচরিত্রে অভিনয় করেন।
অরুণিমা সিনহা

অরুণিমা সিনহা (জন্ম ২০ জুলাই ১৯৮৮) প্রথম মহিলা যিনি পা বাদ যাওয়ার পরে মাউন্ট এভারেস্ট ও ভিনসন স্তূপপর্বত জয় করেন।
উনি জাতীয় স্তরের ভলিবল খেলোয়াড় ছিলেন। ২০১১ সালে একটি ডাকাতদলকে বাধা দেওয়ার সময় ওনাকে চলন্ত ট্রেন থেকে ফেলে দেওয়া হয়। এর ফলে হাঁটুর নিচ থেকে ওনার একটি পা বাদ দিতে হয়।
সবকটি মহাদেশের সর্বোচ্চ শিখরগুলি জয় করা ওনার স্বপ্ন। ২০১৪ সালের মধ্যে উনি ছয়টি শিখর জয় করে ফেলেন, যা হল এশিয়ায় মাউন্ট এভারেস্ট, আফ্রিকায় কিলিমাঞ্জারো, ইউরোপ-এ এলব্রুস পর্বত, অস্ট্রেলিয়ায় মাউন্ট কস্চিয়স্কো, দক্ষিণ আমেরিকায় অ্যাকনকাগুয়া পর্বত ও ওশেনিয়ার পুঞ্চাক জায়া। ২০১৯ সালের ৪টা জানুয়ারি উনি অ্যান্টার্কটিকার ভিনসন স্তূপপর্বত জয় করেন।
ভারতের উত্তরপ্রদেশ-এর আম্বেদকর নগর-এ অরুণিমা সিনহার জন্ম। উনি জাতীয় স্তরের ভলিবল খেলোয়াড় ছিলেন।
১২ এপ্রিল ২০১১ সালে উনি লখনউ থেকে দিল্লি যাওয়ার পদ্মাবতী এক্সপ্রেস ধরেন। সিআইএসএফ-এর পরীক্ষা দিতে উনি দিল্লি যাচ্ছিলেন। ট্রেনে একটি ডাকাত দল ওনার ব্যাগ ও সোনার চেন ছিনিয়ে নেওয়ার চেষ্টা করলে উনি বাঁধা দিতে যান। ফলস্বরুপ চলন্ত ট্রেন থেকে ওনাকে ফেলে দেওয়া হয়। অন্য একটি ট্রেন ওনার পায়ের ওপর দিয়ে চলে যায়। গুরুতর আহত অবস্থায় ওনাকে হাসপাতালে নিয়ে যাওয়া হয় ও ওনার প্রাণ বাচাতে ডাক্তাররা হাঁটুর তলা থেকে ওনাত একটি পা বাদ দিতে বাধ্য হন।
চিকিৎসা চলাকালীন অরুণিমা এভারেস্ট আরোহণের সিদ্ধান্ত নেন। ক্রিকেট খেলোয়াড় যুবরাজ সিং-এর ক্যান্সারের বিরুদ্ধে লড়াই ও জয় ওনাকে অনুপ্রাণিত করে।
উত্তরকাশীর নেহেরু ইনস্টিটিউট অফ মাউন্টেনিয়ারিং-এ প্রাথমিক কোর্সে উনি ভালো ফল করেন। কৃত্রিম পায়ের সাহায্যে উনি পর্বতারোহণ করতে থাকেন। এভারেস্ট পর্বতশৃঙ্গ বিজয়ী প্রথম ভারতীয় মহিলা বাচেন্দ্রী পালের সাথে উনি যোগাযোগ করেন ও ওনার তত্ত্বাবধানে উত্তরকাশীতে ২০১২ সালে টাটা ষ্টীল এডভেঞ্চার ফাউন্ডেশনে প্রশিক্ষণ নেন।
এভারেস্ট আরোহণের প্রস্তুতি স্বরূপ উনি আইল্যান্ড পিক (৬১৫০ মিটার) জয় করেন ২০১২ সালে।
২১ মে ২০১৩ সালে, ১৭ ঘণ্টার কঠিন আরোহণের পর, সকাল ১০ঃ৫৫ মিনিটে, পা বাদ যাওয়া, বিশ্বের প্রথম মহিলা রুপে এভারেস্ট জয় করেন অরুণিমা সিনহা। শৃঙ্গে উঠতে ওনার মোট ৫২ দিন লেগেছিল।
২০১৫ সালে ভারতের চতুর্থ সর্ব্বোচ্চ অসামরিক সম্মান, পদ্মশ্রী দেওয়া হয় অরুণিমাকে।
জম্মু-শ্রীনগর জাতীয় সড়ক

জম্মু শ্রীনগর জাতীয় মহাসড়ক জাতীয় মহাসড়ক ৪৪ এর উত্তরতম অংশ (সকল জাতীয় মহাসড়ক পুনসংখ্যায়নের পূর্বের এটি জাতীয় মহাসড়ক ১এ ছিল)। এটি কাশ্মীর উপত্যকায় শ্রীনগরে শুরু হয়ে দক্ষিণ জম্মু শহরের দিকে গেছে।
কাশ্মীর উপত্যকাকে ভারতের অন্যান্য অংশের সাথে যুক্তকারী দুটি সড়কের মধ্যে এটি একটি, অন্যটি হল মুঘল সড়ক। এর যানচলাচল দুটি নিয়ন্ত্রণ কক্ষ থেকে নিয়ন্ত্রিত হয়, একটি শ্রীনগরে অপরটি জম্মু শহরে।
মহাসড়কটি শ্রীনগরের লাল চক থেকে শুরু হয়ে পুলওয়ামা জেলা, আনন্তনাগ জেলা, কুলগাম জেলা, রামবন জেলা ও উধমপুর জেলা অতিক্রম করে জম্মুতে গিয়ে শেষ হয়েছে। মহাসড়কটি কাশ্মীর উপত্যকায় ৬৮ কিলোমিটার পর্যন্ত অতিক্রম করেছে (কাজীগান্ড পর্যন্ত), এরপর কিছু ধারাবাহিক পর্বতমালা অতিক্রম করার পর জম্মু পৌছেছে। পর্বতমালাসমূহে, ভারী তুষারপাত ও ঘন ঘন ভূমিধ্বসের কারণে প্রায় সময়ই মহাসড়ক বন্ধ থাকে।
জম্মু ও কাশ্মীর সরকার মহাসড়ক বজায় রাখতে বিভিন্ন উন্নয়ন করে। যাত্রা আরামদায়ক ও সংক্ষিপ্ত করতে অনেক জায়গায় নতুন ও সোজা রোডবেড তৈরি করে। বিশেষকরে টানেলসমূহ, যেমন চেনানী নাশরি সুরঙ্গপথ ও বানিহাল কাজীগান্ড সড়ক সুরঙ্গপথ জম্মু ও শ্রীনগরের ৩০ কিলোমিটার দুরত্ব কমিয়েছে (পূর্বে ২৯৫ কিলোমিটার ছিল) এবং শীতকালীন বন্ধ কমিয়ে দিয়েছে।
এ মহাসড়কেই ২০১৯ সালের ১৪ ফেব্রুয়ারি নিরাপত্তা বাহিনীর সদস্যদের বহনকারী একটি গাড়িকে ভারতের জম্মু ও কাশ্মীর রাজ্যের পুলওয়ামা জেলার লেথপোরায় (আবন্তিপোরারের কাছে) স্করপিও গাড়ি দ্বারা আত্মঘাতী বোমা হামলা করে সন্ত্রাসবাদীরা। এই হামলার ফলে ৪৮ জন সেন্ট্রাল রিজার্ভ পুলিশ ফোর্স (সিআরপিএফ) কর্মীর এবং আক্রমণকারীর মৃত্যু ঘটে। এই হামলার দায় পাকিস্তান-ভিত্তিক ইসলামী জঙ্গি গোষ্ঠী জইশ-ই-মুহাম্মদ স্বীকার করেছে।
ফিল্মি

ফিল্মি ভারতের একটি চলচ্চিত্রভিত্তিক টিভি চ্যানেল, যার প্রধান কার্যালয় মুম্বইতে অবস্থিত। চ্যানেলটি ২০০৬ সালের ফেব্রুয়ারি মাসের ১২ তারিখে যাত্রা শুরু করে।
চলচ্চিত্রের পাশাপাশি চ্যানেলটি বিভিন্ন রকম অনুষ্ঠানমালাও প্রচার করে। এগুলো হল:
লাক্কি মারওয়াত জেলা

লাক্কি মারওয়াত জেলা (, ) পাকিস্তানের খাইবার পাখতুনখোয়া প্রদেশের বন্নু বিভাগের একটি জেলা। ১৯৯২ সালের ১ জুলাই তারিখে এটি প্রশাসনিক জেলা হিসেবে গঠন করা হয়েছিল, এর আগে এটি বন্নু জেলার একটি তহসিল ছিল।
১৯৯৮ সালের আদমশুমারি অনুযায়ীর হিসাব অনুযায়ী জেলাটির জনসংখ্যা ছিল প্রায় ৪৯০,০২৫ জন। মোট জনসংখ্যার ৪৬,৮৭৮ জন বা ৯.৬% মানুষ শহুরে অধিবাসী, এবং ৪৪৩,১৪৭ জন বা ৯০.৪% জনসংখ্যা গ্রামীণ বাসিন্দাদের হিসাবে রেকর্ড করা হয়েছিল।
জেলাটিতে একটি পৌর কমিটি এবং এক শহরে কমিটি রয়েছে। এখানে মোট ১৫৭টি মৌজা (ক্ষুদ্রতম রাজস্ব ইউনিট) রয়েছে।
নিউজ১৮ বাংলা

নিউজ১৮ বাংলা একটি বাংলা ভাষার ভারতীয় সংবাদভিত্তিক টিভি চ্যানেল, যার মালিক নেটওয়ার্ক ১৮। চ্যানেলটি ২০১৪ সালের ১০ মার্চ যাত্রা শুরু করে। যাত্রা শুরুকালীন সময়ে চ্যানেলটির নাম ছিল ইটিভি নিউজ বাংলা। অতঃপর ২০১৮ সালের ১২ মার্চ চ্যানেলটির নাম পরিবর্তন করে নিউজ১৮ বাংলা রাখা হয়।
রিপোর্টার টিভি

রিপোর্টার টিভি ভারতে মালয়ালম ভাষার একটি সংবাদভিত্তিক টিভি চ্যানেল।
চ্যানেলটি ২০১১ সালের ১৩ মে যাত্রা শুরু করে। চ্যানেলটি দক্ষিণ ভারতের প্রথম সংবাদভিত্তিক এইচডি চ্যানেল। চ্যানেলটির আন্তর্জাতিক অফিস দুবাই মিডিয়া সিটিতে অবস্থিত।
চ্যানেলটি কোচিভিত্তিক ইন্দো এশিয়ান নিউজ চ্যানেল প্রাইভেট লিমিটেডের মালিকানাধীন।
এস জনকী

সিস্তলা জনকী (জন্ম ২৩ এপ্রিল ১৯৩৮), যিনি এস জনকী নামে জনপ্রিয়, তিনি হলেন অন্ধ্রপ্রদেশ থেকে একজন ভারতীয় নেপথ্য সংগীতশিল্পী এবং সময় বিশেষে সংগীতকার। দক্ষিণ ভারতীয় নেপথ্য সংগীতশিল্পীদের মধ্যে তিনি সবচেয়ে পরিচিত এবং চলচ্চিত্র, অ্যালবাম, টেলিভিশন ও রেডিয়োতে একক, দ্বৈতকণ্ঠ এবং বৃন্দগান সব মিলিয়ে প্রায় ৪৮,০০০ গান রেকর্ড করেছিলেন। তিনি ২০টি ভাষায় গান গেয়েছেন যার মধ্যে ভারতের দেশীয় ভাষা কন্নড়, মালয়ালম, তামিল, তেলুগু, হিন্দি, উড়িয়া ভাষার পাশাপাশি জাপানি এবং জার্মান ভাষাও রয়েছে। সেই ১৯৫৭ খ্রিষ্টাব্দ থেকে শুরু করে সুদীর্ঘ ছয় দশক তার সংগীত কর্মজীবন বিস্তৃত।
তিনি জাতীয় চলচ্চিত্র পুরস্কার এবং ৩৩টা অন্যান্য রাজ্য চলচ্চিত্র পুরস্কার অর্জন করেছেন। একজন স্বনামধন্য সংগীতশিল্পী হিসেবে বিশিষ্ট সংগীতশিল্পী এস পি বালাসুব্রহ্মনিয়াম এবং সংগীতকার ইলাইয়ারাজা এঁদের সঙ্গে তিনি সংযুক্ত ছিলেন। ১৯৬০, ১৯৭০ এবং ১৯৮০ খ্রিষ্টাব্দের দশকগুলোতে পি বি শ্রীনিবাস, এস পি বালাসুব্রহ্মনিয়াম এবং ড. রাজকুমার এই বিখ্যাত সংগীতশিল্পীদের সঙ্গে তার দ্বৈতকণ্ঠের কিছু রোমান্টিক গান তামিল এবং তেলুগু চলচ্চিত্র সংগীতের ইতিহাসে অমর হয়ে আছে।